Chatroom (2010) : Sisi Gelap Alam Siber

Marcapada ini, alam siber tidak asing lagi bagi masyarakat dunia. Baik si kecil mahupun golongon dewasa melayari alam siber dalam kehidupan seharian. Tidak dapat dinafikan alam siber telah menjadi salah satu kepentingan dalam kehidupan manusia, untuk mendapatkan informasi, mencari sesuap rezeki mahupun berhubung di antara satu sama lain meskipun berada di benua berbeza. Namun begitu, seperti sifat segala apa yang tercipta di muka bumi ini, di sebalik jutaan kebaikan terselit juga keburukan yang perlu kita ambil tahu dan ambil berat, jika bukan untuk diri sendiri, untuk masyarakat sekeliling.

Chatroom merupakan sebuah filem arahan Hideo Nakata. Hideo Nakata terkenal sebagai pengarah filem-filem seram Jepun seperti Ring, The Ring 2, Dark Water dan lain-lain. Chatroom merupakan sebuah filem Inggeris yang bergenre thriller, dibintangi oleh pelakon-pelakon British seperti Aaron Johnson, Imogen Poots, Matthew Beard, Hannah Murray  dan Daniel Kaluuya.

Filem ini mengisahkan tentang 5 orang remaja yang berkenalan melalui ruangan bual ataupun chatroom. William, seorang remaja lelaki yang mempunyai sejarah kemurungan telah menubuhkan sebuah ruangan bual yang dinamakan Chelsea Teens!. Ruangan tersebut kemudiannya dimasuki oleh 4 orang remaja lain iaitu, Mo, Eva, Emily dan Jim. Mereka berkomunikasi sesama sendiri tentang masalah yang membelenggu dan orang-orang yang mereka benci. Namun begitu, ruangan yang asalnya bersifat positif berubah menjadi tragedi apabila kemurungan yang tidak dapat dibendung menghasut Jim untuk membunuh diri.

Di antara keunikan filem Chatroom ini ialah ruangan bual ataupun chatroom divisualisasikan sebagai bilik. Di hadapan setiap bilik disertakan pula nama ruangan bual. Justeru, sesiapa pun boleh memilih untuk masuk ke ‘bilik’ yang disukai. Bilik-bilik yang cuma boleh diakses oleh orang tertentu ataupun mereka yang memegang kata kunci (password) mempunyai mesin kod di luar ‘bilik’, sebagai langkah keselamatan ataupun privasi.

Buli Siber

Menerusi filem ini, penonton akan diperlihatkan dengan jelas salah satu isu serius yang dikaitkan dengan dunia siber, iaitu, buli siber. Buli siber ini secara asasnya sama sahaja seperti buli di dunia nyata, bezanya cuma buli siber dilakukan di alam siber menerusi teknologi seperti telefon bimbit, komputer dan lain-lain.

Buli siber termasuklah menghantar mahupun berkongsi maklumat peribadi orang lain dengan tujuan mengugut dan memalukan di medium terbuka di mana sesiapa pun boleh melihat dan berkongsi maklumat yang sama. Tak kurang juga, komentar-komentar berbaur hasutan, kejian dan kecaman yang dihantar di media sosial, yang mampu memberi kesan terhadap mangsa yang dibuli. Kebiasaannya, buli siber dikesan di media sosial seperti Facebook, Twitter, Instagram dan juga di forum mahupun ruangan bual permainan video.

Buli siber lebih berbahaya daripada buli secara fizikal. Hal ini kerana, buli siber mempunyai ciri-ciri seperti berikut:

Pada zaman teknologi ini, kebanyakan daripada kita memiliki telefon bimbit yang dilengkapi kemudahan akses internet. Bukan sahaja golongan dewasa, tetapi kanak-kanak juga diberikan telefon bimbit untuk memudahkan mereka menghubungi ibu bapa dan rakan-rakan. Kemudahan yang boleh diakses 24 jam ini mendedahkan pengguna pada informasi yang boleh didapati di hujung jari. Meskipun begitu, pengguna juga terdedah dengan bahaya alam siber.

Filem Chatroom memperlihatkan penggunaan telefon bimbit dan komputer untuk tujuan komunikasi. Kelima-lima watak utama dapat mengakses internet melalui telefon bimbit dan komputer. Mereka mampu berkomunikasi bila-bila masa dan di mana sahaja, baik di meja makan bersama keluarga mahupun di tempat awam.

Ruangan bual Chelsea Teens! merangkumi 5 orang remaja yang berbeza masalah dan personaliti. Perbincangan sesama mereka berjalan tanpa pengawasan orang dewasa dan tanpa pengetahuan ibu bapa masing-masing. Terdapat juga ruangan bual lain yang terdiri daripada golongan dewasa yang membuli seorang kanak-kanak lelaki sehingga kanak-kanak tersebut membunuh diri. Babak ini menunjukkan bahawa tiada siapa pun yang terkecuali menjadi mangsa buli siber, selagi mereka mempunyai akses ke alam siber.

Menerusi filem ini juga, diperkenalkan sebuah ruangan bual yang dinamakan Dorfli Place. Luarannya kelihatan suci namun ruangan bual ini bertujuan memerangkap mereka yang mempunyai masalah kemurungan dan menghasut sehingga mereka membunuh diri. Moderatornya akan berlakon seolah-olah ingin berkawan dan memberikan nasihat. Realitinya, dia akan mengambil kesempatan di atas kerunsingan mangsa dan menghasut mereka menamatkan nyawa masing-masing.

Gambar profil yang dikongsi di akaun juga terdedah kepada orang ramai. Justeru, mereka yang berniat jahat boleh mengecam mangsa dengan mudah menerusi gambar profil yang digunakan. Sebagai contoh, William sendiri menyimpan gambar rakan-rakan bualnya bagi tujuan pengecaman. Jim yang pada awalnya tidak menunjukkan gambar profil telah dipaksa William untuk mendedahkan diri.

Penggunaan akaun palsu pula boleh dilihat menerusi babak di mana William mendedahkan penipuan yang dilakukan oleh seorang leaki tua yang menyamar sebagai kanak-kanak perempuan di alam maya. Penyamaran tersebut dilakukan bagi memerangkap mangsa-mangsa sexual grooming mahupun paedophilia yang targetnya juga adalah kanak-kanak.

Pengajaran

Buli siber ini sering diambil ringan oleh masyarakat. Buktinya, hampir setiap hari kita dapat lihat pelbagai jenis komen berbentuk kecaman dan makian di media sosial yang ditujukan sewenang-wenangnya terhadap mangsa. Apatah lagi di ruangan bual atau chatrooms yang pelbagai, dan lebih membimbangkan dipelopori oleh golongan remaja, yang tidak diketahui isi perbualannya.

Pada zaman ini, kebanyakan daripada kita lebih menumpukan perhatian pada telefon bimbit walaupun orang-orang yang disayangi berada di hadapan mata. Ada juga yang terlalu sibuk bekerja dan mencari rezeki sekali gus membiarkan emosi anak-anak terabai. Hal ini menyebabkan anak-anak kecil dan muda remaja akhirnya berpaling pada telefon bimbit dan internet bagi menghilangkan rasa bosan dan sunyi sekali gus mendedahkan mereka pada risiko buli siber yang berbahaya.

Alam siber pula merupakan platform di mana manusia boleh menjadi sesiapa sahaja, dengan menyembunyikan personaliti sebenar di alam nyata. Sukar untuk mengesan golongan yang berniat jahat di sebalik profil mereka. Kanak-kanak dan golongan remaja terdedah kepada risiko di sebalik penyamaran ini apabila mereka berbual dengan orang yang tidak dikenali di alam siber.

Jika kita merupakan ibu bapa yang menyediakan telefon bimbit bagi kegunaan anak-anak yang masih kecil, adakah kita memantau penggunaan mereka? Adakah kita meluangkan masa bersama keluarga untuk berbincang mengenai masalah yang membelenggu mereka? Sebagai pengguna dewasa pula, adakah kita turut sama membuli dan menyebarkan maklumat peribadi orang lain atas niat mengecam, mengugut mahupun menjadi keyboard warrior?

Justeru, ibu bapa perlu meluangkan masa bersama anak-anak dan memantau aktiviti atas talian yang dilakukan oleh mereka, terutamanya bagi anak kecil yang kurang peka akan bahaya alam siber. Para remaja yang mempunyai masalah perlu berhati-hati dan bijak memilih rakan taulan mahupun kaunselor yang boleh membantu, membimbing dan memberi nasihat berbanding meluahkan masalah peribadi kepada orang yang tidak dikenali di internet. Pengguna internet, seperti kita semua, perlu mempunyai sifat bertanggungjawab dan sentiasa memastikan setiap ayat yang ditaip di media sosial bukanlah satu bentuk buli siber yang boleh memberi kesan buruk ke atas orang lain. Sebagaimana kita tidak menyokong buli secara fizikal, jangan lah kita menyokong buli siber kerana buli tetap buli, tidak kira di mana dan bagaimana pun ia terjadi.

Bacaan lanjut:


Perang Dunia Kedua: Rommel mendarat di Afrika Utara

Berakhirnya Operasi Kompas, Jeneral Memerintah (GOC) di Timur Tengah, General Archibald Wavell berjaya menumpaskan Tentera Itali Kesepuluh pimpinan Marshal Rodolfo Graziani pada awal Februari 1941. British telah berjaya meluaskan kawasan jajahan mereka sehingga ke Cyrenaica iaitu timur Libya. Pelabuhan Tobruk yang merupakan salah satu pelabuhan paling strategik di Afrika Utara kini berada di tangan Wavell.

Untuk mempertahankan Timur Libya (Cyrenaica), Wavell meletakkan beberapa unit tentera untuk mengawal wilayah tersebut iaitu Pasukan Padang Pasir Barat (Western Desert Force) pimpinan General Richard O’Connor yang akan menjadi tulang belakang dalam mempertahankan Cyrenaica daripada sebarang kemungkinan daripada tentera Itali. Unit tentera British yang berada di situ tidaklah begitu efektif kerana kebanyakkan telah dihantar untuk bertempur di Greece. Keputusan tersebut dibuat kerana Wavell yakin Itali tidak lagi mampu untuk menyerang balas tentera British di Afrika Utara dan menjangkakan yang kemenangan mutlak sudahpun berpihak kepada tentera British.

Selepas melihat kekalahan teruk Tentera Itali kepada British di Afrika Utara, Adolf Hitler mengarahkan sebuah pasukan khas dihantar untuk membantu Tentera Itali di Afrika Utara. Objektif utama pasukan ini adalah untuk membantu Tentera Itali dan menghalang Tentera British untuk menakluk seluruh Libya. Pasukan ini diberi nama Kor Afrika Jerman (German Afrikakorps) yang meliputi Rejimen Kereta Kebal Kelima dan Rejimen Kereta Ringan Kelimabelas. Hitler memilih Lt. General Erwin Rommel untuk memimpin Kor Afrika Jerman ini.

Erwin Rommel, merupakan seorang komander peringkat divisyen ketika Perang Perancis 1940. Beliau memimpin Divisyen Kereta Kebal Ketujuh dalam perang tersebut dimana, divisyen ini diberi jolokan ‘Divisyen Hantu’ kerana kepantasan dan keajaiban divisyen ini untuk mara jauh meninggalkan Tentera Jerman sehingga memerangkap berpuluh-puluh ribu Tentera Bersekutu di Dunkirk. Rommel merupakan seorang komander favourite Hitler kerana beliau bukanlah datang daripada orang kaya dan juga merupakan veteran Perang Dunia Pertama yang berani. Rommel juga menulis buku ‘Infantry Attacks’ pada 1937 yang menjadi simpanan Hitler sehingga ke akhir hayatnya. Rommel juga diberikan penghormatan oleh Hitler untuk menjadi menjadi pengawal peribadi beliau ketika Serangan Keatas Poland 1939.

Pada 14 Februari 1941, Rommel dan Afrika Korps mendarat di Tripoli, ibu kota Barat Libya yang masih di bawah kawalan Itali. Selepas pemecatan Marshal Graziani daripada jawatan Gabenor-Jeneral di Libya, tempat beliau diambil alih oleh General Italo Gariboldi dan seterusnya mengambil alih tampuk pemerintahan Tentera Itali Kesepuluh. Rommel dan Afrika Korps beliau diletakkan dibawah pemerintahan Gariboldi. Arahan yang dikeluarkan kepada Gariboldi dan Rommel adalah untuk mempertahankan Barat Libya dan menyekat kemaraan Tentera British. Namun, Rommel tidak berhasrat langsung untuk bertahan.

Dengan hanya berbekalkan bekalan ketenteraan yang sedikit dan ditentang oleh Gariboldi, Rommel melancarkan Operasi Bunga Matahari untuk mengucar-kacirkan Tentera British pimpinan General O’Connor di Timur Libya. Pada 23 Mac 1941, Rommel mengaktifkan Operasi Bunga Matahari dengan objektif untuk menolak keluar Tentera British sejauh yang mungkin daripada Libya. Beliau mengetahui akan kelemahan Tentera British pada ketika itu yang mana kebanyakkan daripada mereka telah dipindahkan untuk berperang di Greece. Pada 3 April 1941, Tentera Rommel memasuki bandar Benghazi, bandar ketiga terbesar selepas Tripoli dan Tobruk.

Pada 6 April 1941, ketika berundur daripada Benghazi, General O’Connor bersama-sama timbalan beliau, Lt. General Phillip Neame ditawan. Maj. General Beresford-Peirse dilantik untuk memimpin Western Desert Force yang kian melemah. Wavell mengarahkan tenteranya yang kebanyakkan terdiri daripada Tentera Australia pimpinan Lt. General Leslie Morsehead ke Pelabuhan Tobruk.

Pada 10 April, Rommel berjaya menolak seluruh Tentera British keluar sehingga ke sempadan Libya-Mesir. Hanya Pelabuhan Tobruk sahaja yang masih berada ditangan gabungan tentera British dan Australia yang kini dikepung sepenuhnya oleh Afrika Korps. Melihat kejayaan yang dilakukan oleh Rommel, Gariboldi dan Tentera Kesepuluhnya dengan segera menukar posisi pertahanan mereka ke timur untuk membantu tentera Rommel.

Kejayaan Operasi Bunga Matahari ini disebabkan oleh beberapa faktor. Pertama, kegagalan General Wavell untuk mengenalpasti bentuk muka bumi Libya yang baru sahaja ditawan beliau. Kedua, Wavell terpaksa mengalihkan lebih separuh tentera berpengalaman beliau di Afrika Utara untuk bertempur di Greece. Hal ini menyebabkan Tentera British di Afrika Utara (Pasukan Padang Pasir Barat) kurang efektif berbanding dengan lawan mereka. Divisyen Armor Kedua British dibawah naungan Pasukan Padang Pasir Barat pada ketika itu merupakan pasukan armor pada nama sahaja! Kebanyakkan kereta perisai mereka sudahpun dihantar pulang ke Mesir untuk dibaiki.

Ketiga, Wavell telah memilih komander tentera medan yang tidak cekap untuk mentadbir tentera-tenteranya serta menubuhkan organisasi yang mengelirukan untuk mentadbir kawasan baru di Libya. Kawasan jajahan British di Afrika Utara terbahagi kepada dua iaitu Cyrenaica Command (CYRCOM) dan Pasukan Padang Pasir Barat (Western Desert Force, WDF). CYRCOM dipimpin oleh Lt. Gen. Maitland Wilson, yang ketika itu memegang jawatan Ketua Staf Tentera British di Mediterranean. Manakala WDF pula dipimpin oleh Gen. O’Connor dan Lt. Gen. Neamme. Selepas Operasi Bunga Matahari dilancarkan, Wavell merombak semula pentadbiran British di Afrika Utara. Wilson digantikan oleh Neamme sebagai komander CYRCOM dan WDF kekal oleh O’Connor. Selepas kedua-dua mereka ditawan, organisasi ini dibubarkan dan Wavell menyedari betapa kegagalan beliau untuk melincinkan pentadbiran.

Keempat, Wavell memandang rendah keupayaan Tentera Paksi. Wavell mengakui sendiri bahawa beliau tidak bersedia langsung dengan kedatangan Rommel. Beliau gagal mengumpul maklumat sepenuhnya untuk menyedari ketibaan Rommel dan Afrika Korps di Libya. Beliau menyangka yang Tentera Itali sudah tidak mampu untuk bertempur di masa yang terdekat lalu menghantar kebanyakkan tentera beliau ke Greece. Jika diikutkan, Wavell mahu menawan seluruh Libya tetapi bekalan makanan dan supply yang tidak mencungkupi, beliau terpaksa berhenti di Pekan El Aghella, Tengah Libya.

Kelima, kebijaksanaan Rommel memanipulasikan keadaan. Rommel datang di Afrika Utara bersama-sama Afrika Korps di mana kapasiti mereka tidak mampu untuk menyerang British secara besar-besaran. Namun, selepas mengetahui bahawa Tentera British di Libya hanya ‘wujud pada nama sahaja’, Rommel melancarkan Operasi Bunga Matahari yang akhirnya berjaya menawan Benghazi seterusnya menolak terus Tentera British ke sempadan Libya-Mesir.

Keenam, taktik Rommel. Gelaran yang beliau terima iaitu, Musang Padang Pasir (Desert Fox) bukanlah sebarangan nama. Beliau menggunakan pelbagai taktik yang bijak untuk memastikan tenteranya mampu pergi lebih jauh walaupun kekurangan bekalan. Sebagai contohnya, Rommel mengarahkan laluan supply mereka sentiasa ‘berjalan’ agar mereka tidak perlu berhenti menunggu bekalan untuk mara. Rommel menggunakan tipu helah padang pasir apabila membariskan 10 buah kereta kebal beliau secara melintang sambil mengeluarkan asap pasir yang banyak. Hal ini menyebabkan Tentera British terpedaya dengan kekuatan kereta kebal yang dimiliki oleh Afrika Korps yang dijangkakan sebanyak 100 buah padahal hanya 10 buah model ‘Panzer III’ sahaja di situ.

Selepas seluruh Balkan jatuh ke tangan Nazi Jerman dan sekutunya pada Jun 1941, British kini boleh menumpukan sepenuhnya dalam kempen peperangan di Afrika Utara. Hal ini memberikan berita yang gembira buat Wavell kerana beliau akan mempunyai aset-aset yang akan tiba untuk menentang Rommel di Afrika Utara. Objektif utama beliau selepas ini ialah, menyelamatkan 30,000 Tentera British dan Australia di Pelabuhan Tobruk.

Rujukan:


Pompeii: Jasad Ibu Dan Anak Ditemui Ditimbus Abu Gunung Berapi

Pliny the Younger telah meninggalkan dua pucuk surat menceritakan sedikit sebanyak tentang nasib yang menimpa Pompeii, Herculaneum, Oplontis dan Stabiae. Keempat-empat kota ini, terutamanya Pompeii, sangat terkenal oleh kerana dibina berhampiran dengan Gunung Vesuvius.

Sejarawan tidak begitu pasti tentang tarikh paling tepat. Secara tradisional, mereka berkata hari tersebut jatuh pada 24 Ogos 79. Hipotesis moden meletakkan 17 Oktober 79. Tetapi apa yang pasti, Empayar Rom bergegar pada tahun tersebut.

Gunung Vesuvius tidak mengeluarkan sekadar lava. Sebaliknya kandungan perut bumi – tephra (batu) dan gas panas – dihamburkan setinggi 33 kilometer, dengan kekuatan 100,000 kali ganda lebih tinggi daripada Fat Man dan Little Boy yang dijatuhkan di Hiroshima dan Nagasaki (Sexton, 2018).

Letusan ini menenggelamkan kota-kota tersebut dengan isi perut antara empat hingga enam meter tinggi.

Pompeii dan Herculaneum mempunyai 20,000 orang ketika itu. Sekurang-kurangnya 1,500 orang terbvnvh kerana letusan ini (tetapi saintis tidak menolak kebarangkalian jumlah kem4t1an sebenarnya jauh lebih ramai).

Salah seorang dipercayai terhempap kepala sendiri dengan bongkah batu besar (BBC, 2018).

Tetapi dapatan sains menafikan prasangka tersebut, kerana kepala individu malang tersebut ditemui elok (Blakemore, 2018).

Individu tersebut dipercayai tertimbus dan m4t1 sesak nafas. Ketika Gunung Vesuvius meletus, abu dan batu keluar dulu.

Esoknya pula gas panas dengan angin bagaikan taufan. Jadi individu tersebut sudah tertimbus – sebelum bongkah ini jatuh dan melekat di bumi bersama rangkanya.

Ramai lagi yang pergi buat selamanya dalam keadaan yang meny4k1tkan.

Tetapi sebenarnya Gunung Vesuvius tidak selalu meletus, kadangkala dijurangkan selama ratusan tahun pun – jadi lembah dibawah puncak ini memang subur-subur belaka.

Maka fahamlah kenapa populasi begitu ramai (untuk zaman tersebut) berkerumun di sini, mengambil manfaat daripada Teluk Naples lagi.

Sungguhpun begitu, mereka semua sudah diberikan amaran semulajadi. 17 tahun sebelum hari penentuan, Teluk Naples sudah digegarkan dengan gempa yang kuat. Pompeii mengalami ker0s4kan teruk yang belum dibaiki sepenuhnya sampai hari penentuan pun.

Gunung Vesuvius memastikan Pompeii takkan kembali. Bandar Pompei hari ini tidak sama dengan kota silam Pompeii, dengan binaan pun berlainan tetapi masih lagi diapit Gunung Vesuvius.

Tetapi sejarah Pompei yang moden masih lagi menyimpan rahsia Pompeii lama. Dan aktiviti arkeologi masih lagi rancak hingga sekarang. Baru-baru ini rangka dua orang ditemui yang berasal daripada kota Pompeii.

Mereka ialah tuan dan juga h4mb4, yang menunjukkan gaya hidup diamalkan suatu masa dulu di Pompeii.

Terletak di Civita Giuliana, Itali, dua orang ini ditemui dalam sebuah kamar bawah tanah rumah mewah. Mereka pun cuba melarikan diri tetapi mendapati semua tempat telah ditimbus dengan isi perut bumi.

Jadi sinilah tempat dimana mereka mencuba nasib, jelas sekali tidak berjaya kerana dib4h4m jua.

Kajian yang dibuat mendapati sisa jubah kapas pada lelaki yang berusia 40-an itu… dan lelaki kedua pula masih dalam 20-an hanya memakai baju biasa, dengan tulang belakang yang agak teruk.

Usia muda dan keadaan tulang begini memberikan gambaran bahawa lelaki kedua ialah seseorang yang bekerja keras, tidak lain tidak bukan seorang h4mb4 yang bersama tuannya.

Mereka m4t1 dalam keadaan yang sangat teruk. Kaki dan tangan mereka didapati dikepal, menandakan kes4k1tan akibat l3cvran panas pada sembilan pagi. Kulit dan otot dib4k4r ketika mereka masih hidup, meninggalkan tulang dan gigi dalam keadaan diawet.

RUJUKAN:

BBC. (2018, Mei 30). Pompeii victim (ditapiskan) by boulder while fleeing eruption.

Sexton, R. (2018, Ogos 30). Mount Vesuvius and the Dark Romance of Disaster. Art Institute Chicago.


Kenapa Ahli Politik Kaki Sembang Selalu Menang Di Hati Rakyat?

Sejak akhir-akhir ini terdapat beberapa ahli politik yang gemar bercakap tentang rakyat dan tunggang setiap isu. Apabila ditanya mengenai jalan penyelesaian, mereka hanya menikus sahaja. Biarpun begitu, rakyat tetap mengangkat segelintir ahli politik ini sebagai wira walaupun hanya tahu sembang kosong.

Persoalannya sekarang kenapa ahli politik kaki sembang sentiasa menang di hati rakyat?

Ahli politik sedemikian rupa kita boleh longgokan sebagai populisme. Dalam populisme pula terdapat 3 ciri utama iaitu membahagikan masyarakat kepada dua kem iaitu rakyat dan ahli politik korup, meletakkan kedua-duanya sebagai pihak yang melawan antara satu sama lain serta gemar gunakan hidup rakyat sebagai slogan.

Modus operandi segelintir ahli politik ini mudah sahaja iaitu menggambarkan ahli politik lain sebagai jahat dan mahu tindas rakyat. Rakyat yang terpedaya akan melihat ahli politik sebagai musuh dan terus memaki hamun. Lepas itu segelintir ahli politik tersebut akan terus berkata bahawa mereka berjuang untuk rakyat. Padahal mereka sama saja jahat dengan ahli politik yang dihentam.

Nak tahu lebih banyak tentang ciri-ciri populisme, boleh baca buku POLITIK UNTUK PEMULA. Kami yakin anda tidak akan rugi dan boleh kesan ahli politik populisme lebih mudah. Beli di Shopee: https://shopee.com.my/The-Patriots-Politik-Untuk-Pemula-(Ayman-Rashdan-Wong)-i.238336777.3282451258

Hal ini kita semua boleh lihat melalui media sosial apabila ahli politik yang gemar hentam ahli politik lain dengan bermacam tuduhan. Rakyat pula anggap suara mereka didengari.

Jadi senang cerita rakyat sebenarnya sudah muak dengan sikap majoriti ahli politik yang tidak pernah berpihak kepada mereka. Sebagai contoh hari ini, rakyat berhadapan dengan peningkatan kos sara hidup yang sangat dahsyat. Malah makanan asas untuk rakyat seperti ayam dan telur turut menyaksikan kenaikan harga yang tidak masuk akal. Lepas itu ada yang kata kalau harga telur naik, kurangkanlah makan telur.

Ahli politik yang nampak peluang ini terus tunggang isu untuk menjadi wira di hati rakyat. Dengan hanya membuat video ataupun hantaran menghentam ahli politik lain, itu sudah cukup menggembirakan hati rakyat. Padahal apa yang disuara itu tidak memberikan sebarang impak dan hanya akan berlalu pergi setelah isu reda. Tapi bagi rakyat inilah yang mereka mahukan kerana ada juga ahli politik sudi dengar isi hati mereka biarpun masalah tidak akan selesai.

Seterusnya, rakyat mula beranggapan demokrasi berasaskan sistem pilihanraya yang kita amalkan tampak agak ketinggalan zaman. Ini kerana rakyat hanya miliki kuasa dalam menentukan pemimpin bagi sesebuah kawasan sahaja. Untuk membuat dasar pula, itu semua terserah kepada pemimpin yang telah dilantik. Bermakna rakyat masih lagi tiada kuasa penuh untuk menentukan masa depan negara.

Jika pemimpin itu memiliki dasar yang agak baik, maka negara akan terus maju ke depan. Jika tidak, bersiap sedialah untuk kita semua sengsara. Kadang-kadang juga terdapat dasar pemimpin yang tidak selari dengan kehendak rakyat biarpun begitu baik untuk negara. Di sinilah ahli politik yang gemar sembang sama dengan kehendak rakyat akan muncul. Apa yang mereka buat adalah kritik dasar yang dikemukakan oleh pemimpin dengan sangat rakus. Bila tanya tentang solusi pasti akan putar benda lain dan kalau ada pun, nampak kelihatan agak tidak. Rakyat pula melihat inilah pemimpin idola kerana buat pertama kalinya ada ahli politik yang senada dengan mereka.

Disamping itu, pelbagai krisis yang melanda negara juga membuatkan ahli politik populisme terus muncul. Paling ketara sekali ada mengenai krisis ekonomi di mana pernah ada ahli politik yang hadir pada satu mogok besar-besaran untuk berikan penyelesaian kepada sebuah masalah. Seperti biasa, masalah tak selesai dan mogok masih ada untuk tahun-tahun seterusnya.

Kesimpulannya, kita sebagai rakyat memang suka sesuatu yang bersifat pop tidak kiralah dalam apa-apa hal sekalipun. Ramai juga yang tidak menyedari pop itu bukanlah semuanya bagus. Sekarang ini semuanya terletak kepada kita untuk mentafsir sama ada itu betul ataupun tidak. Jadi jangan mudah terpedaya dan selidik dahulu sebelum mempercayainya.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Korkmaz, S., & Telek, A. (2017, Disember 12). The characteristics and origins of populism. Brewminate. Dipetik daripada https://brewminate.com/the-characteristics-and-origins-of-populism/

Oxley, M., & Kalia, A. (2018, Disember 3). How to spot a populist. The Guardian. Dipetik daripada https://www.theguardian.com/news/2018/dec/03/what-is-populism-trump-farage-orban-bolsonaro


Teknologi Mengubah Suai Genetik Bayi Anda

Dalam bidang sukan perlumbaan, sesebuah kenderaan itu, sama ada motosikal atau kereta yang ‘baru keluar kilang’, pasti akan diubah suai mengikut spesifikasi yang diingini.

Dan pengubahsuaian tersebut dilakukan demi mencapai matlamat sama ada dari segi kelajuan maksimum, kemudahan mengawal jentera, boleh beroperasi dalam masa yang lama dan juga dari segi penjimatan bahan api.

Namun kini bidang sains telah melangkau satu peringkat baharu, lebih-lebih lagi dalam bidang genetik. Hal ini demikian kerana telah muncul satu kaedah atau terma lebih sesuai iaitu prosedur, yang mana embrio bayi itu boleh diubah suai genetiknya.

Dalam erti kata lain, prosedur tersebut berpotensi untuk menjadikan bayi yang genetiknya diubah suai itu mempunyai ciri-ciri ‘idaman’ ibu bapa seperti berikut:

– Mempunyai IQ yang tinggi.

– Mempunyai kekuatan fizikal.

– Wajah yang tampan atau cantik.

– Kebal dari HIV.

– Mencegah penyakit genetik seperti kanser.

– Dan pelbagai lagi ‘kebolehan’ yang lain.

Semua ini bermula apabila seorang saintis dari China mengejutkan dunia perubatan dan sains secara amnya apabila beliau mengumumkan bahawa ‘projek’ bayi yang diubah genetiknya itu berjaya dilaksanakan.

Saintis tersebut ialah He Jiankui yang bekerja dan menjalankan eksperimen tersebut di Southern University of Science and Technology yang terletak di Shenzhen, China.

Beliau yang dalam temu bual bersama pihak agensi berita Associated Press memberitahu bahawa sepasang bayi kembar yang telah diubah suai genetiknya telah lahir dalam bulan November 2018 yang lalu.

Selain itu, beliau juga mengakui bahawa beliau terlibat secara langsung dalam ‘projek’ tersebut dengan mengubah suai kedua-dua genetik bayi berkenaan menggunakan teknologi CRISPR.

Sedikit latar belakang mengenai He Jiankui. Beliau yang dilahirkan di daerah Hunan menerima pendidikan awal di University of Science and Technology China yang berakhir pada tahun 2006. Kemudian, melanjutkan pelajaran ke peringkat PhD di Rice University. Seterusnya, beliau merupakan penyelidik pasca doktoral di University Stanford.

Pada tahun 2012, He Jiankui telah direkrut oleh kerajaan China untuk menjadi sebahagian dalam “Thousand Talents Plan”. Matlamat pelan tersebut adalah untuk mengumpulkan pakar dalam bidang sains dan teknologi di negara tembok besar itu.

Pendedahan
Awal Teknologi CRISPR

Pengubahsuaian genetik ini sebenarnya sudah lama didedahkan ‘ideologinya’ kepada manusia. Bagi anda yang pernah menonton filem Jurassic Park, pasti anda akan mengingati babak dalam filem tersebut, iaitu sebahagian turutan gen dinosaur itu telah diubah suai oleh saintis serta digantikan dengan DNA katak, justeru membolehkan saintis ‘mencipta’ kembali dinosaur.

Seterusnya sebelum teknologi CRISPR, para saintis telah pun menggunakan enzim yang dikenali sebagai Zinc Finger Nucleases (ZFN). Seperti CRISPR juga, ia digunakan untuk membuang gen yang rosak atau menggantikan gen rosak dengan gen yang sihat. Walau bagaimanapun, kos penggunaan kaedah enzim ZFN ini sangat mahal dan prosedurnya sukar untuk dilaksanakan serta hasilnya juga boleh dikatakan tidak optimal.

Kaedah CRISPR semasa awal penemuannya pertama kali disebut dalam sebuah artikel jurnal perubatan iaitu pada tahun 1987. Dalam kajian tersebut, saintis dari Jepun telah membuat penemuan ‘ulangan DNA’ yang menjadi asas kepada teknologi CRISPR dalam sampel bakteria yang dikenali sebagai Escherichia coli @ E.coli

Bagi manusia pula, ‘kejayaan’ He Jiankui dalam mengubah suai genetik bayi kembar serta kelahiran kedua-dua bayi tersebut merupakan ‘peristiwa’ kelahiran CRISPR yang pertama di dunia!

Namun, penggunaan teknologi CRISPR terhadap embrio manusia ini sebenarnya pertama kali dibuat oleh penyelidik dari Amerika Syarikat. Walau bagaimanapun, embrio yang diuji dan diubah suai genetiknya itu tidak melangkaui ke ‘fasa seterusnya’ iaitu dengan memasukkan embrio tersebut ke dalam rahim lalu menjadikannya bayi.

Sebab apa? Hal ini demikian kerana Kongres Amerika Syarikat sendiri menghalang sebarang cubaan ‘penciptaan’ bayi yang embrionya telah diubah suai secara genetik. Perkara ini adalah berdasarkan rang undang-undang yang diusulkan oleh Department of Health and Human Services, mengharamkan ujian klinikal tersebut daripada berlaku.

Apa Itu
Teknologi CRISPR?

CRISPR ialah singkatan untuk “Clustered Regularly Interspaced Short Palindromic Repeats”. Secara asasnya, ia membolehkan para pengkaji dan saintis dengan mudah mengubah suai (“edit”) turutan DNA, justeru mengubah fungsi genetik itu sendiri.

CRISPR (*sebutan crisper) adalah singkatan kepada terma asalnya iaitu “CRISPR-Cas9”. CRISPR merujuk kepada bahagian istimewa DNA. Manakala protein “Cas9” itu berfungsi sebagai ‘gunting molekular’ yang berupaya membuang atau mengubah suai ‘bebenang’ DNA yang ‘tidak diingini’ atau rosak.

Teknologi CRISPR ini diadaptasi daripada kebolehan sistem pertahanan semula jadi bakteria. Berdasarkan hasil kajian saintis pada tahun 1987 seperti yang dinyatakan di atas, saintis mendapati bahawa sampel bakteria E.coli yang sedang dikaji itu menyimpan DNA virus.

Jadi saintis pun peliklah, kenapa bakteria
simpan DNA virus? Masa terus berlalu, iaitu pada tahun 2005, saintis bernama
Eugene Koonin membuat hipotesis seperti berikut:

1. Apabila bakteria terselamat daripada serangan virus, ia akan ‘memotong’ serta menyimpan sebahagian kecil DNA virus tersebut di dalam genome nya.

2. Hal ini dilakukan sebegitu supaya bakteria segera mempersiapkan langkah-langkah untuk mempertahankan diri serta ia akan lebih mudah untuk mengenali virus tadi apabila diserang kembali pada masa akan datang.

*Seperti pihak polis yang menyimpan data
penjenayah dengan menggunakan cap jari.

Hipotesis Koonin terbukti benar. Hal ini demikian kerana apabila bakteria tersebut didedahkan semula kepada serangan virus yang sama, ia serta-merta mengenali virus tadi dengan ‘cap jari’ yakni DNA virus yang disimpan. Justeru menghasilkan ‘pertahanan’ spesifik.

‘Pertahanan’ itu ialah komponen terbitan asid ribonukleik-CRISPR(RNA) dan pelbagai protein Cas termasuk Cas9. Ia dilakukan dengan ‘menggunting’ DNA daripada virus yang cuba menyerang, menyerap DNA virus tersebut sebelum memusnahkan virus secara total.

Walaupun penemuan kepada mekanisma
pertahanan bakteria ini sudah cukup menarik dengan sendirinya, namun apa yang
dilakukan kemudian oleh seorang saintis adalah lebih menakjubkan.

Pelopor kepada teknologi CRISPR-Cas9 untuk mengubah suai genetik ini dibuat oleh Jennifer Doudna pada tahun 2012. Beliau merupakan seorang saintis dari Universiti of California, Berkeley yang terletak di Amerika Syarikat.

Beliau mendapati bahawa CRISPR berpotensi
besar dalam pelbagai kegunaan perubatan seperti memperbaiki genetik yang rosak
penyebab penyakit, merawat atau mencegah penyakit berjangkit dan juga
berpotensi membantu dalam industri agrikultur dan pertanian.

Kesimpulannya, teknologi CRISPR boleh diibaratkan seperti fungsi “Cut, Copy, Paste” yang ada dalam Microsoft Word.

Apakah Faedah lain Teknologi CRISPR?

• Menghasilkan Organ Transplan

Susah sebenarnya untuk mendapatkan penderma
organ yang sepadan. Oleh itu, terdapat kajian di mana buah pinggang khinzir itu
boleh digunakan sebagai ganti buah pinggang manusia yang rosak.

Namun risikonya juga tinggi seperti
pendedahan terhadap virus iaitu Porcine Endogenous Retrovirus (PERV). Dengan
menggunakan teknologi CRISPR, saintis dapat menghasilkan khinzir yang bebas
virus.

• Menggantikan Suntikan Insulin Pesakit Diabetes

Saintis berupaya menghasilkan cantuman kulit yang telah diubah suai gennya supaya berupaya untuk menghasilkan hormon GLP-1 (Glucagon Like Peptide-1) yang mencetus pelepasan insulin sekiranya terdapat kandungan tinggi glukosa dalam darah.

• Mencegah Penyakit Jantung

Dengan teknologi CRISPR, saintis berjaya ‘memadamkan’ gen yang menjadi penyebab kepada penyakit jantung dalam eksperimen yang dilakukan kepada embrio manusia. Embrio tersebut walau bagaimanapun tidak ‘dilepaskan’ ke bahagian seterusnya iaitu menjadi bayi.

• Menghapuskan Bakteria Yang Mempunyai Ketahanan Antibiotik

Tahukah anda bahawa ia diramalkan menjelang
tahun 2050, lebih ramai manusia akan mati disebabkan oleh jangkitan bakteria
yang mempunyai ketahanan terhadap antibiotik daripada penyakit lain?

Oleh itu, saintis menggunakan ‘musuh ketat’ bakteria yakni virus dan mengubah suai genetik virus itu supaya lebih mudah membunuh bakteria serta menghentikan kebergantungan manusia terhadap antibiotik.

Berbalik kepada bayi kembar ‘ciptaan’ He
Jiankui, beliau dilaporkan berkata bahawa pengubahsuaian genetik yang dilakukan
adalah bukan untuk menyembuhkan sebarang penyakit atau cubaan beliau untuk
menghasilkan ‘bayi sempurna’ seperti memiliki IQ yang tinggi dan sebagainya.

Tetapi eksperimen itu menurut beliau lagi
sebenarnya adalah untuk menjadikan kedua-dua bayi tersebut kebal atau imun
daripada jangkitan HIV (Human Immunodeficiency Virus) penyebab penyakit AIDS.

Sebelum saya terangkan lebih mendalam, anda
perlu terlebih dahulu tahu tentang bagaimana sesebuah virus menyerang sel.

– Pertama, virus itu akan memasukkan DNA
atau informasinya ke dalam sel.

– Seterusnya, DNA virus itu akan ‘memberi arahan’ kepada sel yang telah dijangkiti tersebut untuk menghasilkan komponen virus baharu.

– Kesudahannya menyaksikan lebih banyak
virus terhasil dan sel yang dijangkiti itu akhirnya mati.

– Virus yang baharu terhasil itu pula seterusnya akan menjangkiti sel baharu.

Proses
He Jiankui Melakukan Eksperimen

Kesemua lelaki yang dipilih sebagai peserta dalam eksperimen ini merupakan pesakit HIV, manakala peserta wanita pula merupakan individu bebas HIV. Matlamatnya adalah bukan untuk meminimumkan atau mengurangkan kebarangkalian (%) transmisi jangkitan HIV, tetapi mencegah transmisi kepada zuriat sepenuhnya.

Selain itu, turut dinyatakan bahawa bagi
pihak lelaki (bapa) pula, infeksi jangkitan HIV mereka dalam keadaan terkawal
dengan ubatan “standard” HIV.

He Jiankui merekrut para peserta dan pasangan bagi menjalankan eksperimen ini daripada sebuah kumpulan sokongan AIDS yang dikenali sebagai “Baihualin”.

Pengubahsuaian gen tersebut berlaku semasa
proses IVF (In Vitro Fertilisation).

1. Pertama sekali, sperma tulen didapatkan dengan proses ‘basuhan’ air mani. Air mani merupakan salah satu daripada cecair badan, di mana HIV itu boleh berada.

2. Hanya 1 sel sperma ‘diperkenalkan’
kepada 1 ovum wanita untuk mempersenyawakannya justeru menghasilkan embrio.

3. Enzim atau protein CRISPR-Cas9 diperkenalkan kepada embrio untuk mengubah suai genetiknya.

4. Apabila embrio berumur 3-5 hari,
beberapa sel diambil kemudian diperiksa untuk melihat jika ada sebarang
perubahan kepada gen telah berlaku.

5. Embrio tersebut kemudian diimplankan ke
dalam rahim untuk fasa seterusnya iaitu proses kehamilan.

Gen apa yang telah diubah suai He Jiankui?

He Jiankui menutup @ membuang gen yang
bertanggungjawab menghasilkan protein CCR5. CCR5 adalah singkatan kepada
protein Cysteine-Cysteine Chemokine Receptor Type 5. Protein CCR5 ini hadir di
permukaan sel darah putih iaitu di permukaan sel limfosit CD4T.

Jadi
apa maksudnya di sini?

Penutupan gen tersebut adalah kerana
protein CCR5 diketahui bertindak sebagai ‘pintu masuk’ untuk virus HIV itu
memasuki dan menjangkiti sel CD4T. Jadi dengan menutup gen yang menjadikan ia
tidak berupaya menghasilkan protein CCR5 (tiada pintu masuk) memberi imuniti @
kekebalan terhadap HIV kepada manusia.

Ketiadaan protein CCR5 juga turut diketahui berlaku secara semula jadi disebabkan oleh terdapat mutasi genetik pada sesetengah individu yang dikenali sebagai “Delta 32-Mutation”. Seterusnya, selain perlindungan kepada HIV, penutupan gen yang menghasilkan protein CCR5 juga mempunyai potensi memberi perlindungan kepada penyakit taun yang disebabkan oleh bakteria Vibrio cholera dan virus penyakit smallpox.

*HIV menjangkiti sel darah putih CD4T. Sebab itulah ia dinamakan “immunodeficiency”. Jangkitan virus akan mengakibatkan sistem imun manusia lemah dan mudah terdedah pada jangkitan lain.

Dalam temu ramah bersama Associated Press itu juga, He Jiankui turut menyatakan bahawa beliau telah ‘menutup’ gen yang menghasilkan protein CCR5 kepada embrio yang didapatkan daripada 7 pasangan dan 1 daripada 7 embrio tersebut berjaya menjadi bayi yakni kembar itu.

Kebimbangan
terhadap Eksperimen He Jiankui

Walaupun ‘di atas kertas’ mempunyai imuniti terhadap HIV ini boleh dikatakan bagus dan sesuatu yang positif, namun begitu ramai pakar perubatan mengkritik serta memberi amaran terhadap perubahan yang dilakukan He Jiankui, serta fakta bahawa ia tidak terlebih dahulu didedahkan dalam “peer reviewed journal” dan terus kepada media.

Hannah Brown, seorang pakar biologi reproduktif dari South Australian Health and Medical Research Institute yang tidak terlibat dalam eksperimen He Jiankui memberitahu bahawa pengubahsuaian yang dilakukan beliau merupakan sesuatu yang tidak perlu, berikutan sudah terdapat langkah-langkah pencegahan jangkitan HIV yang berkesan.

Brown turut menyatakan tentang kebimbangan beliau bahawa penyelidikan tanpa pengawasan dan “secara koboi” ini merosakkan hubungan antara sains dengan masyarakat. Selain teknologi CRISPR ini masih pada tahap eksperimental, lebih-lebih lagi eksperimen yang menggunakan embrio manusia dan ia tidak diketahui sepenuhnya kemungkinan untuk terjadinya kesan sampingan.

Berkenaan kesan sampingan itu pula, terdapat dua kajian yang dijalankan berasingan oleh Novartis dan juga Institut Karolinska, memfokuskan gen p53 yang diketahui berperanan besar menghalang terjadinya tumor atau ketumbuhan dengan bertindak sebagai ‘pembunuh sel’ yang rosak DNAnya.

Berdasarkan kajian sebelum ini, sel tumor
itu tidak mampu hidup jika gen p53 ini berfungsi dengan baik. Pakar juga turut
menamakan gen p53 ini sebagai ‘penjaga genome’.

Malangnya, gen p53 ini turut bertindak sebagai penjaga kepada sebarang pengubahsuaian genetik yang dibuat oleh CRISPR-Cas9. Hal ini demikian kerana apabila saintis mencuba untuk mengubah suai genetik menggunakan CRISPR-Cas9, gen p53 ini dengan segera bertindak menghapuskan sel yang telah diubah genetiknya itu.

Kalau gen p53 berjaya menghalang, jadi bagaimana pula jika pengubahsuaian genetik dengan CRISPR-Cas9 itu berjaya?

Ia akan menyebabkan gen p53 tidak berfungsi dengan baik. Hasilnya boleh mengakibatkannya berupaya menjadi punca kepada kanser seperti kanser ovari, kanser kolon, kanser esofagus dan kanser rektum.

“Dengan mengambil sel yang telah
diperbaiki genetiknya menggunakan teknologi CRISPR, secara tidak sengaja
mungkin kita akan terambil sel yang tidak memiliki gen p53 yang
berfungsi.” Kata salah seorang daripada saintis dari Institut Karolinska
iaitu Emma Haapaniemi.

Tambah beliau lagi, “Jika terdapat sel
tanpa gen p53 yang berfungsi [secara tidak sengaja] diberikan kepada pesakit
yang mewarisi penyakit keturunan bagi menjalani rawatan terapi gen, sel
tersebut boleh menyebabkan terjadinya kanser, justeru timbulnya kebimbangan
terhadap keselamatan dalam terapi gen berasaskan CRISPR.”

Namun begitu, menurut Bernhard Schmierer, seorang ahli biokimia dalam kajian yang dijalankan Institut Karolinska, “Orang ramai tidak perlu risau akan keberkesanan teknologi CRISPR kerana eksperimen gen p53 ini turut diakui pada tahap awal dan keputusan yang diperoleh juga boleh dikatakan pada permulaannya sahaja.”

Selain itu, kedua-dua pihak dalam kajian ini juga turut mengakui bahawa kajian mereka tidak membuktikan bahawa CRISPR-Cas9 merupakan sesuatu yang buruk dan berbahaya, cuma penggunaan teknologi CRISPR dalam kajian perlu diteruskan dengan lebih berhati-hati.

Tambah beliau lagi, “Ia juga masih tidak dapat dipastikan lagi sama ada daripada hasil kajian yang dijalankan diterjemahkan kepada sel yang digunakan dalam kajian-kajian klinikal lain.

(Bermaksud, banyak pemboleh ubah. Sebab tak semestinya semua hasil kajian eksperimen ini sama. Lain sel, lain kesannya)

Dari kajian ini juga mendapati bahawa,
walaupun Cas9 ini enzim atau protein yang popular digunakan dalam teknologi
CRISPR, masih terdapat satu lagi enzim yang boleh digunakan iaitu enzim Cpf1.
Dan penggunaan Cpf1 ini ke atas sel manusia tidak diketahui lagi kesan nya,
sama ada ia akan mengganggu gen p53 seperti enzim Cas9.

Kecaman
Dari Komuniti Saintifik

Selain daripada kritikan, eksperimen He
Jiankui turut berdepan dengan pelbagai kecaman komuniti saintis. Ratusan
saintis China kemudian bertindak menandatangani petisyen dan melabel eksperimen
He Jiankui itu sebagai ‘gila’ serta menggesa pihak kerajaan China supaya
mengharamkan eksperimen mengimplan embrio yang telah diubahsuai genetiknya ke
dalam rahim seterusnya menjadikan ia bayi.

Akibat dari tekanan daripada ramai saintis
lain, kerajaan China mengambil inisiatif untuk menjalankan penyiasatan terhadap
kajian He Jiankui secara menyeluruh. Beberapa institusi dan hospital yang
‘dikatakan’ terlibat dalam eksperimen itu turut berdepan penyiasatan kerana
membenarkan eksperimen itu dijalankan di fasiliti mereka.

Institusi dimana He Jiankui bekerja dan
menjalankan eksperimen itu juga iaitu di Southern University of Science and
Technology bertindak mengeluarkan kenyataan pada 26 November 2018, bahawa
eksperimen He Jiankui itu dijalankan ‘diluar pengetahuan universiti’ serta
menyalahi etika dan norma akademik. Walau bagaimanapun, di dalam borang
“consent” pesakit yang diterbitkan dalam talian, menunjukkan bahawa
universiti tersebut merupakan penaja kepada eksperimen ini.

Manakala Shenzhen Harmonicare Women’s and
Children Hospital tempat dimana He Jiankui didakwa memasukkan embrio tersebut
kepada pesakit wanita juga menafikan bahawa prosedur itu berlaku di dalam
hospital mereka. Ini menyebabkan pihak hospital mengatakan bahawa pihak mereka
akan membuat laporan polis terhadap dakwaan He Jiankui.

Seterusnya, walaupun di sebalik kebimbangan
dan kecaman pakar perubatan lain mengenai eksperimen ini, saintis dari Harvard
Medical School iaitu George Q. Daley memberi amaran jika berlaku penutupan
kajian teknologi CRISPR yang berpotensi tinggi ini.

Beliau dilaporkan berkata: “Walaupun
kajian He Jiankui ini tersilap langkah, teknologi pengubahsuaian gen
bagaimanapun telah maju dalam masa 3 tahun ini.” Beliau kemudian
mengatakan, sampai bila komuniti saintifik ingin ‘menjerumuskan kepala
masing-masing di dalam pasir’ dengan mengabaikan potensi serta faedah teknologi
[CRISPR] ini yang berupaya melenyapkan penyakit.

Kesimpulannya

Pada masa ini kita semua harus sedar bahawa
teknologi itu akan berkembang dengan lebih laju dan laju lagi sama ada manusia
itu sendiri bersedia ataupun tidak.

Jika pada sebelum ini, eksperimen
menggunakan teknologi CRISPR hanya dijalankan pada tahap embrio sahaja dan
tidak melepasi ke tahap dimana terdapat bayi berjaya diubahsuai genetiknya
dilahirkan ke dunia, kini dengan dakwaan wujud nya bayi kembar ‘ciptaan’ He
Jiankui, seolah telah meletakkan penanda aras baru di dalam bidang kajian
teknologi CRISPR.

Justeru ia menimbulkan persoalan kepada
kita semua sama ada..

1. Adakah penciptaan bayi yang telah
diubahsuai genetiknya bakal menjadi prosedur arus perdana @ mainstream?

2. Atau prosedur teknologi CRISPR ini akan
terus dihalang dari terus berkembang?

RUJUKAN:

Scientist Claims The First CRISPR
Gene-Edited Babies Have Already Been Born. Retrieved from:
https://www.sciencealert.com/one-scientist-is-claiming-the-first-babies-from-crispr-edited-embryos-have-already-been-born

Chinese researcher claims first gene-edited
babies. Retrieved from: https://www.apnews.com/4997bb7aa36c45449b488e19ac83e86d

Chinese genomics scientist defends his
gene-editing research in first public appearance. Retrieved from:
https://www.washingtonpost.com/world/chinese-genomics-scientist-defends-his-gene-editing-research-in-first-public-appearance/2018/11/28/b99b5eba-f2e1-11e8-9240-e8028a62c722_story.html?utm_term=.f748a9b07af5

A simple guide to CRISPR, one of the biggest science stories of the decade. Retrieved from: https://www.vox.com/2018/7/23/17594864/crispr-cas9-gene-editing

There Could Be a Dangerous Problem With
Using CRISPR on Humans, New Research Shows. Retrieved from:
https://www.sciencealert.com/new-studies-show-there-could-be-a-deadly-problem-with-using-crispr-on-humans

Statement on the research on genetic
editing of human embryos by Associate Professor He Jiankui. Retrieved from:
http://www.sustc.edu.cn/news_events_/5524

We Have an Official Update From The
University Behind The CRISPR Baby Scientist. Retrieved from:
https://www.sciencealert.com/the-southern-university-of-science-and-technology-has-distanced-itself-from-the-crispr-twins-scientist

CCR5: From Natural Resistance to a New
Anti-HIV Strategy. Retrieved from: https://www.ncbi.nlm.nih.gov/pmc/articles/PMC3185609/


Liku – Liku Demokrasi: Athens Yang Hilang

Aspirasi kolonialisme dan impian imperialisme tersungkur menemui aj4l selepas P3rang Dunia Pertama. Oleh kerana pep3rangan besar telah berlaku, terbentuk peta dunia yang dilakarkan semula. Austria-Hungary, Jerman, Rusia dan Uthmaniyah tersungkur dan dibubarkan. Di sebalik timbunan abu kedaulatan mereka, wujud pula blok-blok baharu yang bertelagah. P3rang Dunia Kedua kemudian membahagikan dunia antara komunisme yang mengimpikan kawalan dan pengawasan, dan kapitalisme yang menjulang kebebasan dan demokrasi.

Di belakang tabir dua peperangan besar ini, demokrasi telah berputik dan berkembang secara berperingkat. Sudah menjadi fitrah manusia untuk hidup bebas tanpa kongkongan. Tetapi ideologi merupakan pembaharuan demi pembaharuan daripada usaha-usaha berzaman. Demokrasi semestinya bukan sebuah perkara baharu dalam abad ini, kerana perkataan parlimen itu sendiri buat julung kalinya digunakan pada tahun 1295 selepas reformasi yang dicetuskan Raja Inggeris Edward I.

Sekitar abad ke-19 hingga ke-20 pula, demokrasi mula mencapai kematangan kepada sebuah bentuk hampir serupa dengan apa yang dikenali pada hari ini. Namun pada zaman tersebut, wanita tidak menikmati manfaatnya secara sepenuhnya. Pada tahun 1893, sebuah gerakan hak suara dimulakan yang memperjuangkan keizinan supaya wanita boleh mengundi dalam pilihanraya. New Zealand merupakan negara pertama yang menyahut seruan women’s suffrage ini, sekaligus membenarkan wanita mengundi.[1]

Kejayaan tersebut hanyalah batu loncatan semata-mata, kerana sokongan global masih lagi jauh meskipun dengan kejatuhan sebuah autokrasi iaitu Empayar Rusia. 40 tahun selepas gerakan hak suara tersebut dilancarkan, sebuah musibah besar berlaku di Eropah. Adolf Hitl3r telah bangkit dengan kemutlakan kuasa yang dasar-dasar dalam dan luar negaranya telah mengubah keadaan geopolitik sedunia. Kem4tian H1tler pun tidak menjaminkan kerelevanan demokrasi, kerana kekalahan Jerman menyaksikan pula pertembungan antara Amerika Syarikat dan Kesatuan Soviet menerusi P3rang Dingin yang berlarutan selama 45 tahun lamanya.

Hanya 10 tahun terakhir bagi abad ke-20 yang sangat penting bagi demokrasi. Pada 3 Oktober 1990, dua republik Jerman yang terbelah sejak P3rang Dunia Kedua telah bersatu bagaikan adik-beradik lama terpisah. Sekitar waktu itu juga, pemerintahan apartheid di Afrika Selatan mula meluntur yang empat tahun kemudian meletakkan negara tersebut dibawah kerajaan Nelson Mandela. Yang paling penting, riwayat Kesatuan Soviet ditamatkan selepas segala usaha pemulihan dan pemuliharaan dibawah Mikhail Gorbachev, khususnya perestroika dan glasnost, menemui kebuntuan.

1 Januari menandakan tarikh baharu bagi 2000, abad ke-21 dan juga alaf ketiga. Demokrasi pada hari tersebut dilihat sangatlah ampuh, sehingga Amerika Syarikat dan Pertubuhan Perjanjian Atlantik Utara (NATO) boleh menentukan dasar-dasar luar negara sesuka hati sehingga menyebabkan pep3rangan atas nama demokrasi di Afghanistan dan Iraq. Rantau Timur Tengah (atau lebih meluas lagi, Dunia Arab secara keseluruhan) kemudian menerima arus demokrasi dinamakan Kebangkitan Dunia Arab dengan tuntutan-tuntutan hak asasi manusia, kebebasan ekonomi dan pilihanraya bebas yang merupakan intipati demokrasi sendiri.

Semangat kebangkitan tersebut menumbangkan beberapa kerajaan seperti Hosni Mubarak yang mencengkam Mesir. Maka di sini seharusnya dijelaskan terlebih dahulu definisi, erti, istilah dan perjalanan demokrasi yang sangat luas dari segi sejarahnya. Seperti yang semua tahu, demokrasi mempunyai etimologi Yunani iaitu dēmokratía yang bererti penguasaan rakyat.[2] Namun demokrasi yang diamalkan terdahulu sememangnya berbeza dengan reka bentuk kerajaan moden kini.

Selama 186 tahun Athens dipimpin melalui sistem demokratik berautonomi yang makmur tetapi agresif. Antara 508 S.M. hingga 322 S.M, demokrasi di Athens sangatlah subur. Sistem ini melangkaui proses pilihanraya semata-mata. Dengan sebuah badan perwakilan, rakyat sentiasa menyertai debat dan pemilihan secara terbuka untuk mengundi tindakan seterusnya terhadap isu-isu semasa dan hal-hal ehwal peperangan. Rakyat pun boleh hilang kuasa mengundi jika melakukan kesalahan-kesalahan berat, misalnya tidak dapat melangsaikan hutang kepada perbendaharaan negara.

Demokrasi Athens bangkit melalui pemerhatian sosial bahawa raja-raja berpuak dalam sistem tribalisme sangatlah lemah bagaikan ketua-ketua kampung semata-mata. Tanpa kesatuan dinamik, tiada apa boleh dilakukan. Dalam zaman tersebut, ketiadaan jaminan merupakan satu ancaman paling besar bagi kemandirian masyarakat. Namun bentuk demokrasi terjalin merupakan sistem mutlak yang mana rakyat menentukan segalanya melalui sebuah hierarki. Sifatnya pula tidaklah terbuka. Walaupun dibenarkan mengundi, rakyat marhaen tidak boleh bertanding angkara piawaian kasta Thetai mereka. Hanya kasta atasan sahaja yang boleh bertanding untuk mewakili Ecclesia (Perwakilan).

Kejatuhan demokrasi Athens juga mempunyai ironi yang boleh dikaitkan sehingga hari ini. Menurut Dr. Michael Scott dari Universiti Cambridge, kestabilan Athens ranap susulan sebuah kemelut ekonomi teruk iaitu apabila ahli-ahli politik menyalahgunakan perbendaharaan negara dalam masa menyertai peperangan-peperangan tidak produktif dan gagal menempuhi masalah imigrasi (Unversiti Cambridge, 2009). Kejayaan awal demokrasi Athens pun, berdasarkan buku From Democrats to Kings, telah memutihkan sejarah pahitnya penuh dengan darah angkara kepimpinan sistem oklokrasi.

Sejarah berulang di Eropah, yang paling tepat sekali di Jerman apabila Paul von Hindenburg melantik Hitler ke tampuk ketua kerajaan, yang kemudiannya menyebabkan rangkulan kuasa penuh. Oklokrasi sekali lagi berulangan, yang sebarang kesinambungan ekonomi Jerman runtuh dalam sebuah kemelut ekonomi teruk apabila perbendaharaan negara menyalurkan dana untuk pep3rangan merugikan. Kerajaan Jerman juga menguruskan imigrasi dengan cara z4lim, sambil memutihkan sejarah pahitnya.

Berdirinya Jerman pun sebenarnya diatas usaha demokrasi sekitar tahun 1883, apabila Otto von Bismarck mengetuai negara. Setelah mengharamkan sebuah parti, beliau memperkenalkan cadangan-cadangan sosialisme yang menyebabkan Jerman negara kebajikan pertama. Sahutan Bismarck bergema ke seluruh Eropah Barat, seperti Perancis dan United Kingdom. Malah angin “demokrasi sosialis” ini turut membadai Amerika Syarikat yang mempengaruhi bermula dengan pemerintahan Woodrow Wilson.

Dasar-dasar “New Freedom” dan “New Deal” ialah cerminan demokrasi sosialis yang memerangi bencana-bencana daripada Kemelesetan Besar (Great Depression). Campurtangan ekonomi yang bertentangan dengan ajaran kapitalisme dan liberalisme menjadi kegiatan utama, disulamkan lagi dengan had-had ditetapkan demokrasi. Maka dengan sosialisme ini, zaman awal Perang Dingin mendapati peserta-peserta pep3rangan utama seperti Amerika Syarikat dan Kesatuan Soviet menikmati pertumbuhan ekonomi yang mapan.

Malah Jepun yang hancur akibat pengeb0man Hiroshima dan Nagasaki pun membina semula dengan piagam sosialisme dalam platform demokrasi. Keajaiban-Keajaiban di Rhine dan Sungai Han menceritakan kejayaan pembinaan semula di Jerman (termasuk Austria) dan Korea Selatan. Perancis yang dijarah Jerman Nazi pun membangun secara pesat. Itali meninggalkan f4sisme, bertanggapannya sebagai najis Benito Mussolini, untuk membangun bersama demokrasi.

Hampir 30 tahun demokrasi sosialis berpencak dalam platform global, hanya untuk tersungkur selepas Krisis Tenaga 1970-an apabila gangguan geopolitik di Timur Tengah mengancam keamanan. Kedatangan pasaran terbuka, penswastaan, perdagangan bebas dan globalisasi ekonomi telah menimbulkan tanda tanya terhadap demokrasi sosialis, yang mengembalikan semarak api liberalisme sehinggalah ekonomi terhempas pada tahun 2009.

Dewasa ini, figura-figura politik seperti Bernie Sanders dan Jeremy Corbyn mengiktirafkan kepentingan demokrasi sosialis. Manakala ramai juga dalam negara-negara Barat menjulang demokrasi liberalis. Walau apa pun, demokrasi sosialis masih diamalkan di negara-negara Scandinavia iaitu Denmark, Finland, Iceland, Norway dan Sweden. Lebih menakjubkan, Laporan Kebahagiaan Dunia yang diterbitkan Pertubuhan Bangsa-Bangsa Bersatu mendapati keempat-empat negara ini merupakan negara paling bahagia di dunia.

Sistem kebajikan yang dipupuk sejak abad ke-20 masih lagi dipraktikkan pada hari ini. Rantau Scandinavia berprestasi tinggi dalam jangka hayat rakyat, kebebasan pilihan hidup, kesamarataan ekonomi, kesihatan awam yang menjaminkan kualiti hidup melalui pertumbuhan KDNK stabil serta pembangunan manusia. Demokrasi sosial juga memberikan manfaat besar supaya sebuah negara boleh merangkul kedudukan tinggi dalam kebebasan manusia seperti amalan media, buruh dan ekonomi yang mendatangkan keamanan melalui pembasmian korupsi.

Sungguhpun menyimpan tatacara-tatacara sosialisme, demokrasi ini masih lagi mengutamakan kapitalisme. Penekanan negara kebajikan amatlah diperlukan kerana kapitalisme boleh melampaui batasan kemanusiaan. Sebagai contohnya, teori-teori kapitalisme terhadap pengangguran dan jaminan kerja boleh menyebabkan masing-masing mengalami inflasi dan kerosakan disiplin buruh. Maka demokrasi sosialis diperlukan untuk mengimbangi keadaan, walaupun tidak boleh melakukan apa-apa terhadap budaya ambil kesempatan dan pengusiran.

Manfaat kewangan terhadap pengangguran atau pengecualian cukai juga boleh mengganggu imbangan bajet, yang jika tidak diuruskan dengan baik boleh merosakkan lagi keutuhan demokrasi dalam negara. Jadi terdapat juga pendapat bahawa negara kebajikan hanya memanjangkan masalah-masalah dalam masyarakat.

Liberalisme Mencucuk Demokrasi

Dewasa ini mungkin liberalisme sedang mencengkam demokrasi untuk memperlihatkan dasar-dasar pasaran terbuka tanpa sebarang pengaruh sosialisme. Namun itu sebenarnya bukanlah ideologi demokrasi utama, kerana setiap negara mempunyai acuan tersendiri. Perjalanan demokrasi sebenarnya jauh daripada asal-usul terlalu lama. Malah sebelum pembentukan sebuah piagam demokrasi pertama di Athens, manusia sudahpun mengamalkan semangat konsensus dan mesyuarat.

Pakar antropologi mendapati serpihan-serpihan demokrasi sudahpun wujud dalam kalangan manusia agraria terdahulu. Sebuah pakatan yang dijalinkan dengan darah daging dipegang erat melalui keputusan konsensus tanpa keperluan ketua pun. Bermakna demokrasi pada asasnya sudah menjadi sebahagian daripada naluri manusia yang menyukai kebebasan dan hak bersuara. Sebarang usaha untuk menyekat hak asasi manusia ini tidak mungkin boleh bertahan lama, seperti yang terjadi terhadap blok komunisme yang satu demi satu republik meninggalkan ideologi lapuk itu.

Sepanjang zaman, demokrasi mempunyai pelbagai bentuk yang berjeniskan lima sahaja. Kadangkala wujud juga inisiatif yang mencairkan demokrasi untuk menerima semua jenis yang tersenarai. Rakyat diberikan kuasa tulen untuk menentukan dasar melalui wakil dalam sebuah sistem sama ada berpresiden atau berparlimen yang kadangkala menyaksikan penyertaan luar biasa. Perkara ini juga tertakluk pada kestabilan sebuah negara, terutamanya kemapanan ekonomi yang mencerminkan pengiktirafan atau amarah rakyat.

Namun halatuju demokrasi pada hari digelumangi pelbagai jenis masalah yang mencabar legitimasinya. Pilihanraya yang dianjurkan mengikut tempoh mewajibkan setiap kerajaan bertindak dengan bijak. Sebagai laluan mudah, kerajaan boleh mengambil kesempatan untuk menipu keputusan sekaligus melemahkan pegangan demokrasi sah. Malahan, sekalipun keputusannya benar dan berlaku kekalahan, segala kebaikan daripada kerajaan tersebut berakhir. Kerajaan baharu pula akan menekankan solusi kepada masalah-masalah jangka panjang, sambil mendatangkan dasar-dasar yang membawa masalah baharu pula.

Walaupun kerajaan telah menetapkan dana untuk anjuran pilihanraya, setiap ahli-ahli politik perlu menjana kewangan sendiri bagi tujuan berkempen seperti sewaan hotel sebagai contohnya. Disini timbul dua masalah utama, sama ada parti pemerintah menyalahgunakan perbendaharaan negara ataupun derma-derma bersyarat daripada para hartawan. Secara kebiasaannya, golongan berduit menderma untuk parti yang menjaminkan pelepasan cukai supaya mereka boleh meluaskan lagi simpanan mereka.

Masalah hanya bermula di situ, kerana persaingan politik seringkali membahagikan rakyat dengan taktik pecah belah serta konflik am. Sangatlah susah untuk sebuah negara mencapai penyatuan nasional pada ambang pilihanraya, yang mana kegagalan tidak mustahil menyebabkan demonstrasi besar-besaran. Kadangkala kegagalan itu bukanlah berpunca daripada kemapanan sebuah kerajaan pun, kerana kekeliruan pengundi yang tidak berupaya membuatkan keputusan betul berdasarkan dasar menyebabkan demokrasi gagal berfungsi dengan baik.

Rakyat pula tidak wajar dipersalahkan di sebalik kekeliruan yang melanda. Perkara sebegini berlaku kerana kekurangan maklumat akibat saluran yang berat sebelah. Apabila wang mendatangi politik, mesej-mesej am selalunya mempunyai kecenderungan tertentu. Kebebasan media juga tidak semestinya menjaminkan saluran maklumat yang adil. Pada ambang pilihan raya Presiden 2016, Amerika Syarikat terbelah dengan retorik-retorik daripada Donald Trump mengenai emel-emel Hillary Clinton dan juga spekulasi Joe Biden selama 250 hari.

Didihan ahli politik tanpa henti boleh menyimpangkan para pengundi secara besar-besaran pun. Rakyat tidak berupaya untuk merangkul kuasa politik, sekaligus mudah dipengaruhi. Hal ini juga merupakan lumrah sebagai manusia yang mengambil kesempatan dalam kelemahan sistem. Walau apa pun, matlamat tidak pernah menghalalkan cara. Penyalahgunaan platform hanya menguntungkan golongan atasan, suatu perkara yang rakyat perlu ketahui untuk menjaminkan dinamisme suara mereka dalam gelanggang pemerintahan. Meskipun demokrasi berdiri sebagai tawaran kebebasan kepada rakyat, terdapat juga lubang-lubang yang sang penguasa boleh eksploitasi untuk mengekalkan pemerintahan.

RUJUKAN:

[1] “Women’s Suffrage Petition – Te Petihana Whakamana Poti Wahine. natlib.govt.nz. Retrieved 4 December 2018.

[2] “Democracy”. Online Etymology Dictionary


Istana Berusia 4,500 Tahun Lalu Ditemui Dalam Timbunan Pasir Iraq

Baru-baru ini, kumpulan ahli arkeologi tamadun Orang Sumer yang diketuai oleh Dr. Sebastien Rey bersama pihak British Museum menemui tinggalan istana dan kuil sembahan di kota kuno bernama Girsu yang terletak di selatan Iraq. Usia tinggalan-tinggalan ini kira-kira 4,500 tahun dan mereka akhirnya menemui serpihan baru dalam melengkapkan sejarah tamadun Mesopotamia.

Apa sebenarnya tamadun Mesopotamia ini? Mengapa tamadun ini amat penting bagi ahli arkeologi terutamanya kumpulan Rey ini? Mari kita mengenali dahulu tamadun nenek moyang orang Iraq ini.

Sebelum tertubuhnya negara Iraq, 5,000 tahun dahulu lembah sungai berkembar iaitu Sungai Euphrates dan Tigris ini dihuni oleh orang nomad yang singgah untuk berehat. Tiba masanya orang nomad ini membina penempatan kekal mereka, lembah kedua-dua sungai bernama Hial Subur (Fertile Crescent) menjadi lokasi penempatan yang pesat. Mereka menggelar diri dengan nama ‘Sumer’ yang bermaksud orang berkepala hitam dan mengamalkan Bahasa Sumer. Penempatan ini kemudian lahirnya tamadun Mesopotamia yang bermaksud tamadun lembah dua sungai.

Orang Sumer memanfaatkan tanah subur di lembah sungai ini dengan menanam tanaman padi gandum, barli, buah-buahan, dan sayur-sayuran. Kemudian mereka membina sistem saliran dan membina kota yang mampu menampung populasi mereka yang semakin bertambah. Negara-kota pertama yang dibina ialah Eridu yang masyarakatnya menyembah dewi kecantikan dan kesuburan bernama Inanna. Kemudian negara-kota orang Sumer turut dibina seperti Ur dan Uruk.

Setiap negara-kota mempunyai penyembahan dewa-dewi yang berbeza mengikut keinginan warga negara-kota tersebut, dan setiap pentadbiran negara-kota masing-masing berbeza walaupun menetap di lembah yang sama. Kerana tamadun ini lahir pada 4500 SM, tamadun ini adalah tamadun tertua di dunia, diikuti dengan tamadun Indus (3300 SM), Mesir Purba (3100 SM), dan China (2070 SM).

Orang Sumer juga pemangkin kepada penghasilan tulisan sendiri seiring perkembangan tamadun. Tulisan pertama dunia yang diasaskan kaum ini ialah tulisan pepaku bernama Cuneiform, tulisan yang dipahat atas permukaan kepingan tanah liat, kemudian dijemur atas matahari untuk mengeras agar tulisan tersebut kekal sebagai rekod untuk bacaan umum. Mereka juga mengasaskan sistem matematik iaitu sistem 60 yang kita masih amalkan seperti pengiraan jam. Ini adalah antara contoh sumbangan Orang Sumer sebagai pelopor kepada ketamadunan dunia.

Sekarang kita faham tentang tamadun Mesopotamia, tamadun nenek moyang Iraq tertua dunia ini. Berbalik kepada topik utama, kita fahami dahulu sejarah negaara-kota bernama Girsu. Girsu ialah antara negara-kota yang dibina pada awal ketamadunan Orang Sumer. Negara-kota ini kemudian ditemui oleh ahli arkeologi Perancis bernama Ernest de Sarzec pada tahun 1877. Pada awal ekskavasi, mereka menemui lebih 100,000 keping tablet tulisan cuneiform. Hanya tablet saja yang banyak ditemui, tiada sebarang peninggalan kekal.

Tapi ahli-ahli arkeologi tamadun Mesopotamia tidak berputus asa, hanya menunggu masa untuk Girsu mendedahkan rahsia yang sebenar. Masuk tahun 2022, rahsia negara-kota Girsu akhirnya berjaya kumpulan Rey bongkarkan!

Kumpulan penyelidikan Rey pada mulanya membuat tinjauan dari langit menggunakan dron untuk melihat tapak ekskavasi tersebut. Keputusannya, mereka menemui tinggalan batu yang mereka tidak pernah meneroka. Sampai ke lokasi tersebut, kumpulan Rey mula menggali dan mendedahkan dinding-dinding tanah liat bersama 200 keping tablet.

Tablet-tablet tersebut mengandungi rekod tentang laporan pentadbiran Serra aktiviti dalam negara-kota Girsu. Istana yang ditemui pula ialah Istana Para Raja yang menjadi pusat pentadbiran di tengah Girsu. Ternyata mereka berjaya menemui tinggalan istana dan kuil sembahan, seperti apa yang mereka harapkan sejak tahun 2015!

Bagi Rey pula, apa yang mengujakan beliau ialah tinggalan kuil sembahan Girsu ini. Mengikut catatan dalam tablet, kuil yang ditemui itu ialah Eninnu, kuil sembahan dewa perang bernama Ningirsu, anak lelaki dewa utama mitologi Sumer bernama Enlil. Kuil ini dibina oleh Raja Gudea, kemudian menjadi kuil penyembahan yang mempunyai paling ramai penganut dalam sejarah tamadun Mesopotamia.

Maka, Rey percaya bahawa mereka menemui ‘Vatican City’ versi tamadun Mesopotamia, iaitu Girsu yang menjadi pusat keagamaan terbesar dunia pada ketika itu. Kumpulan penyelidikan Rey akhirnya tamatkan projek mereka pada akhir tahun 2022 dan memulakan projek baru pada bulan Mac tahun ini (2023) iaitu projek ekskavasi kuil Eninnu.

Kami sediakan buku-buku menarik jika korang nak beli selain KITAB TAMADUN YAHUDI dan DUNIA TANPA TEMBOK COVER BARU. Korang boleh beli di sini untuk dapatkan diskaun-diskaun buku yang menarik: https://bit.ly/bukupatriots

RUJUKAN:

Nathan, False. 20 February 2023. 4,500-Year-Old Sumerian Palace Uncovered in Iraqi Desert. Ancient Origins.

Whelan, Ed. 10 August 2018. Looted Iraqi Antiquities Can Finally Return Home After Simple Identification by British Museum. Ancient Origins.


Nowruz: Perayaan Tahun Baru Majusi

Mengikut kalendar Zoroaster atau kalender Iran, kalendar mereka mempunyai 12 bulan juga sepertimana kalendar lazimnya iaitu:

1. Farvadin (31 hari) Mac-April.2. Ordibehesht (31 hari) April-Mei.3. Khordad (31 hari) Mei-Jun.4. Tir (31 hari) Jun-Julai.5. Mordad (31 hari) Julai-Ogos.6. Shahrivar (31 hari) Ogos-September.7. Mehr (30 hari) September-Oktober.8. Aban (30 hari) Oktober-November.9. Azar (30 hari) November-Disember.10. Dey (30 hari) Disember-Januari.11. Bahman (30 hari) Januari-Februari.12. Esfand (30/29 hari) Februari-Mac.

Kalendar Iran yang didasari dari putaran matahari Sasanid tersebut dilengkapkan dan ditambahbaik oleh ahli matematik Islam, Omar bin Khayyam pada tahun 1074 M di Isfahan pada zaman pemerintahan Sultan Seljuk, Malik Shah.

Dan ya, dua hari lepas pada tanggal 21 Mac 2019 tepat jatuhnya tanggal 1 haribulan Farvadin mengikut kalendar Zoroaster, iaitu Hari Nowruz. Dan apa maksud Nowruz ni? Baik, ia sebuah perkataan yang berasal daripada dua kosakata Parsi iaitu Nuw bermaksud BARU dan Ruz pula yang membawa HARI. Jadinya, NOWRUZ membawa makna HARI BARU, hari pembuka segala hari dalam tahun baharu. Mudah.

Sejarah Nowruz: Perayaan Tahun Baru Agama Terawal Di Dunia.

Melalui catatan rekod sejarah
Parsi, nama Nowruz ditemui pada abad ke-2 M, dan para ilmuwan meyakini perayaan
ini jelas dirayakan oleh masyarakat dan penganut Majusi sebelum tahun tersebut,
iaitu sebelum Masihi iaitu pada zaman pemerintahan empayar Achaemenid (555-330
SM). Ahli sejarah mengemukakan teori bahawasanya pembinaan dan fungsi Istana
Apadana dan Hundred Columns dibina untuk tujuan perayaan Nowruz.

Catatan rasmi terlama mengenai
perayaan Nowruz ditemui pada zaman pemerintahan empayar Parthia di Parsi pada
sekitar tahun 247 SM sehingga 224 M ketika era kepimpinan Kisra Vologases I.
Tetapi akibat kekurangan maklumat, ahli sejarah buntu untuk menentukan apakah
pada rentang waktu tersebut Nowruz sudah diraikan ataupun masih belum diraikan?

Tetapi penemuan data pada zaman
empayar Sasanid, apabila setelah Ardeshir I Pabakan, pengasas dinasti Sasanid
menaiki takhta memerintah Parsi, beberapa maklumat ditemui mengenai perayaan
Nowruz. Ketika zaman Sasanid, Nowruz dijadikan sebagai perayaan keagamaan tahunan
negara.

Walaupun awal kelahiran perayaan Nowruz tidak diketahui secara tepat tetapi perayaan ini tidak dihalang dan dihapuskan oleh Islam ketikamana pembebasan Parsi dibawah kepimpinan pasukan Khalid al-Walid dan Abu Ubaidah bin Jarrah pada hujung zaman pemerintahan Khalifah Abu Bakar as-Siddiq dan Khalifah Umar al-Khattab.

Penganut agama Majusi ataupun masyarakat masih dibenarkan menyambut perayaan tersebut. Walaupun perayaan ini menjadi salah satu perayaan tahun baharu bangsa Parsi, umat Islam dinasihatkan supaya menjauhi kerana di dalam perayaan tersebut terdapat beberapa unsur syirik di dalam agama Islam.

Perayaan Nowruz turut diteruskan
pada zaman dinasti Abbasiyah ketika berlaku campur tangan politik oleh
bangsawan Buyid (Syiah) di dalam pemerintahan. Perayaan ini dijadikan salah
satu perayaan wajib di istana khalifah Abbasiyah.

Setelah kejatuhan Dinasti Buyid, kerajaan Turki-Seljuk mahupun empayar Mongol tidak melarang perayaan tersebut kepada masyarakat kerana ianya sudah menjadi perayaan kebudayaan di Asia Tengah. Perayaan ini diteruskan dan dikembangluaskan oleh negara Iran sehingga ianya menjadi salah satu perayaan antarabangsa.

Nowruz Pada Zaman Sekarang

Pada zaman millenia sekarang, perayaan kuno Nowruz masih disambut sesetengah negara yang penduduknya masih mengamalkan penyembahan kepada api ataupun perayaan ini sudah menjadi sebahagian daripada budaya bangsa mereka.

Mengikut data United Nations, pada tanggal 21 Mac 2010 lalu, perayaan Nowruz diiktiraf sebagai perayaan antarabangsa yang diraikan oleh negara Afghanistan, Albania, India, Iran, Kazakhstan, Turkey dan Turkmenistan. Sambutan perayaan ini makin berkembang apabila dianggarkan seramai 300 juta orang dari seluruh dunia menyambut perayaan ini termasuk negara Amerika Syarikat.

Dengan pengiktirafan ini, maka hari perayaan Nowruz dijadikan cuti umum dan cuti antarabangsa sepertimana yang direkodkan di dalam gambar peta di atas.


Tampuk, Pangkat dan Penjawatan Setiap Kuasa Besar Perang Dunia Kedua

Perang Dunia Kedua adalah satu peristiwa hitam dalam sejarah manusia. Setiap negara-negara kuasa besar ketika itu tidak terlepas daripada peristiwa ini. Namun disebalik peperangan oleh negara-negara ini, sudah pasti dibelakangnya mempunyai angkatan tentera yang utuh.

Kuasa-kuasa besar sememangnya akan mempunyai tentera yang akan menjaga kedaulatan dan kepentingan mereka. Di sebalik kekuatan ini, terdapat hierarki dan sistem pemerintahan yang lengkap bagi memastikan setiap angkatan tentera mampu menggalas tanggungjawab yang diamanahkan.

Pemerintahan, Pangkat dan Penjawatan

Suka untuk kita melihat dahulu pangkat-pangkat dan penjawatan-penjawatan yang biasa kita dengar di dalam angkatan tentera yang terbahagi kepada Darat, Laut dan Udara. Di sini, kita akan melihat pangkat-pangkat di dalam tentera dikalangan negara besar ketika Perang Dunia Kedua iaitu British, Amerika Syarikat, Jepun, Perancis, Jerman, Itali, China dan Kesatuan Soviet.

Lain-Lain Pangkat

Prebet, merupakan pangkat paling bawah yang menjadi ‘tangan dan kaki’ bagi setiap angkatan tentera.

Nama lain ialah Private (British/Amerika), Nito Rikushi (Jepun), Soldat-eme (Perancis), Soldat (Jerman), Soldato (Itali), Lie Bing (China), Krasnoarmeyets (Soviet).

Lans Koperal, merupakan pangkat yang diberi tanggungjawab untuk menjaga sekumpulan kecil prebet atau memegang senjata-senjata bantuan kecil

Nama lain ialah Lance Corporal (British), Private 1st Class (Amerika), Itto Rikushi (Jepun), Soldat de premiere (Perancis), Gefreiter (Jerman), Caporale (Itali), Shang Deng Bing (China), Efréĭtor (Soviet).

Koperal, merupakan pangkat yang diberi tanggungjawab sebagai Penolong Ketua Seksyen atau pembantu Sarjan.

Nama lain ialah Corporal (British/Amerika), Rikushichō (Jepun), Caporal (Perancis), Unteroffizier (Jerman), Corporale Maggiore (Itali), Xia Shi (China), Mládshiy Serzhánt (Soviet)

Pegawai Tidak Tauliah Kanan atau Non-Commissioned Officer (NCO)

Sarjan, merupakan pangkat senior yang bertangungjawab sebagai Ketua Seksyen bagi memimpin satu seksyen yang berkekuatan seramai 8 orang anggota.

Nama lain ialah, Sergeant (British, Amerika), Santō Rikusō (Jepun), Sergent (Perancis), Unterfeldwebel (Jerman), Sergente (Itali), Zhong Shi (China), Serzhánt (Soviet).

Staf Sarjan, merupakan pangkat senior yang bertanggungjawab sebagai Penolong Ketua Platun bagi membantu pegawai yang berpangkat Leftenan.

Nama lain ialah, Staff Sergeant (British, Amerika), Nitō Rikusō (Jepun), Sergent-Chef (Perancis), Feldwebel (Jerman), Sergente Maggiore (Itali), Shang Shi (China), Stárshiy serzhánt (Soviet).

Pegawai Waran II, merupakan pangkat senior yang bertanggungjawab sebagai Kompeni Sarjan Mejar (KSM) bagi menguruskan pentadbiran anggota di peringkat kompeni. Beliau juga merupakan mata dan telinga bagi Ketua Kompeni.

Nama lain ialah, Warrant Officer II (British), First Sergeant (Amerika), Ittō rikusō (Jepun), Adjudant (Perancis), Oberfeldwebel (Jerman), Sergente Maggiore Capo (Itali), Er ji jun shi zhang (China), Starshyná (Soviet).

Pegawai Waran I, merupakan pangkat super-senior yang bertanggungjawab sebagai Rejimen Sarjan Mejar (RSM) bagi menguruskan pentadbiran anggota dan membantu Pegawai Memerintah di peringkat Batalion.

Nama lain ialah, Warrant Officer I (British), Master Sergeant (Amerika), Rikusōchō (Jepun), Adjudant-Chef (Perancis), Stabsfeldwebel (Jerman), Aiutante di battaglia (Itali), Yi ji jun shi zhang (China), Starshina (Soviet).

Pegawai dan Komander Rendah

Leftenan Muda, merupakan pangkat pegawai tauliah rendah yang bertangjungjawab memimpin satu platun seramai 25 orang lain-lain pangkat

Nama lain ialah 2nd Lieutenant (British/Amerika), Rikugun-shōi (Jepun), Sous-Lieutenant (Perancis), Leutnant (Jerman), Tenente (Itali), Shaowei (China), Leytenant (Soviet)

Leftenan, merupakan pangkat pegawai tauliah yang lebih senior daripada Leftenan Muda yang bertanggungjawab memimpin satu platun seramai 25 orang lain-lain pangkat.

Nama lain ialah Lieutenant (British), 1st Lieutenant (Amerika), Rikugun-chūi (Jepun), Lieutenant (Perancis), Oberleutnant (Jerman), Primo Tenente (Itali), Zhongwei (China) Stárshiy leytenánt (Soviet).

Kapten, merupakan pangkat pegawai tauliah yang bertanggungjawab memimpin satu platun atau menggalas jawatan sebagai Penolong Ketua Kompeni atau 2nd-in-Command (2iC).

Nama lain ialah, Captain (British/Amerika), Rikugun-tai-I (Jepun), Capitane (Perancis), Hauptmann (Jerman), Capitano (Itali), Shangwei (China), Kapitan (Soviet).

Mejar, merupakan pangkat pegawai tauliah atau komander rendah yang bertanggungjawab sebagai Ketua Kompeni atau Officer-in-Charge (OC) dan juga boleh menjawat jawatan sebagai Penolong Pegawai Memerintah.

Nama lain ialah, Major (British/Amerika), Rikugun-shōsa (Jepun), Commandant (Perancis), Major (Jerman), Maggiore (Itali), Shaoxiao (China), Majór (Soviet).

Leftenan Kolonel, merupakan pangkat pegawai tauliah kanan yang bertanggungjawab sebagai Pegawai Memerintah atau Commanding Officer (CO) sesebuah Batalion.

Nama lain ialah, Lieutenant Colonel (British/Amerika), Rikugun-chūsa (Jepun), Lieutenant-Colonel (Perancis), Oberstleutnant (Jerman), Tenente Colonnello   (Itali), Zhongxiao (China), Podpolkóvnik (Soviet).

Kolonel, merupakan pangkat pegawai tauliah kanan yang bertanggungjawab memimpin sebuah rejimen atau pemangku komander/panglima bersaiz Briged. Kolonel juga biasa menjawat jawatan sebagai ketua staf (Chief of Staff) di formasi bersaiz Briged.

Nama lain ialah, Colonel (British/Amerika), Rikugun-taisa (Jepun), Colonel (Perancis), Oberst (Jerman), Colonnello (Itali), Shangxiao (China), Polkovnik (Soviet).

Panglima dan Komander Kanan

Brigadier Jeneral adalah panglima yang memimpin sebuah ketumbukan tentera bersaiz Briged dengan jumlah kekuatan lebih kurang 1,000-3,000 orang. Merupakan panglima bertaraf satu bintang.

Nama lain ialah, Brigadier (British), Brigadier General (Amerika), Rikugun-shōshō (Jepun), Général de brigade (Perancis), Generalmajor (Jerman), Generale di brigata (Itali), Shaojiang (China), Generál-mayór (Soviet).

Mejar Jeneral adalah panglima yang memimpin sebuah ketumbukan tentera bersaiz Divisyen dengan jumlah kekuatan lebih kurang 4,000-8,000 orang. Merupakan panglima bertaraf dua bintang.

Nama lain ialah, Major General (British/Amerika), Rikugun-chūjō (Jepun), Général de division (Perancis), Generalleutnant (Jerman), Generale di divisione (Itali), Zhongjiang (China), Generál-leytenánt (Soviet).

Leftenan Jeneral adalah panglima yang memimpin sebuah ketumbukan tentera bersaiz Kor atau Corps dengan jumlah kekuatan lebih kurang 10,000-50,000 orang. Merupakan panglima bertaraf tiga bintang.

Nama lain ialah, Lieutenant General (British/Amerika), Rikugun-taishō (Jepun), Général de corps d’armée (Perancis), General der Infanterie/Panzertruppe/Artellerie (Jerman), Generale di corpo d’armata (Itali), Erji shangjiang (China), Generál-polkóvnik (Soviet)

Jeneral, adalah panglima yang memimpin sebuah ketumbukan tentera bersaiz Tentera Medan dengan jumlah kekuatan lebih kurang 50,000-150,000 orang. Merupakan panglima bertaraf empat bintang.

Nama lain ialah, General (British/Amerika), (Tiada pangkat Jeneral 4 bintang Jepun), Général d’armée (Perancis), Generaloberst (Jerman), Generale d’armata (Itali), Teji shangjiang (China), General armii (Soviet)

Fil Marsyal, adalah panglima yang memimpin sebuah ketumbukan kumpulan tentera atau Army Group atau Front (digunapakai Soviet) atau sebuah teater operasi sesebuah kawasan besar. Sebagai contohnya gabungan 2 atau 3 atau lebih tentera medan boleh membentuk satu organisasi kumpulan tentera baru dibawah pimpinan seorang Fil Marsyal. Merupakan panglima bertaraf 5 bintang.

Nama lain ialah, Field Marshal (British), General of the Army (Amerika), Gensui (Jepun), Maréchal de France (Perancis), Generalfeldmarschall (Jerman), Maresciallo d’Italia (Itali), (Tiada pangkat 5 bintang panglima untuk China), Marshal Sovétskogo Soyuza (Marshal of the Soviet Union).

Tentera Laut dan Tentera Udara

Kebanyakan pangkat dan organisasi tentera laut dan tentera udara banyak diambil oleh tentera darat. Namun begitu namanya mungkin cukup berbeza. Berikut merupakan ringkasan bagi pangkat dalam Tentera Laut Diraja Malaysia (TLDM) dan perbezaanya dengan British era Perang Dunia Kedua;

Laskar Kelas II (Prebet) (Junior Able rate)

Laskar Kelas I (Lans Koperal) (Able rate)

Laskar Kanan (Koperal) (Leading rate)

Bintara Muda (Sarjan) (Petty Officer)

Bintara Kanan (Staf Sarjan) (Chief Petty Officer)

Pegawai Waran II (Warrant Officer II)

Pegawai Waran I (Warrant Officer I)

Leftenan Muda (Leftenan Muda)

Leftenan Madya (Leftenan) (Sub Lieutenant)

Leftenan (Kapten) (Lieutenant)

Leftenan Komander (Mejar) (Lieutenant Commander)

Komander (Leftenan Kolonel) (Commander)

Kepten Kapal (Kolonel) (Captain of the Sea)

Laksamana Pertama (Brigadier Jeneral) (Commodore)

Laksamana Muda (Mejar Jeneral) (Rear Admiral)

Laksamana Madya (Leftenan Jeneral) (Vice Admiral)

Laksamana (Jeneral) (Admiral)

Laksamana Armada (Fil Marsyal) (Admiral of the Fleet)

Berikut merupakan ringkasan bagi pangkat dalam Tentera Udara Diraja Malaysia (TUDM) dan perbezaanya dengan British era Perang Dunia Kedua;

Laskar Udara (Prebet) (Aircraftman)

Laskar Udara Kanan (Lans Koperal) (Leading aircraftman)

Koperal Udara (Koperal) (Corporal)

Sarjan Udara (Sarjan) (Sergeant)

Flait Sarjan (Staf Sarjan) (Flight sergeant)

Pegawai Waran Udara II (Pegawai Waran II) (Warrant Officer II)

Pegawai Waran Udara I (Pegawai Waran I) (Warrant Officer I)

Leftenan Muda TUDM (Leftenan Muda) (Pilot Officer)

Leftenan TUDM (Leftenan) (Flying Officer)

Kapten TUDM (Kapten) (Flight Lieutenant)

Mejar TUDM (Mejar) (Squadron Leader)

Leftenan Kolonel TUDM (Leftenan Kolonel) (Group Captain)

Kolonel TUDM (Kolonel) (Group Captain)

Brigadier Jeneral TUDM (Brigadier Jeneral) (Air Commodore)

Mejar Jeneral TUDM (Mejar Jeneral) (Air Vice Marshal)

Leftenan Jeneral TUDM (Leftenan Jeneral) (Air Marshal)

Jeneral TUDM (Jeneral) (Air Chief Marshal)

Marsyal Tentera Udara (Fil Marsyal) (Marshal of the Royal Air Force)

Kegunaan Pangkat Tertinggi oleh Pemerintah Ketika Perang Dunia Kedua

Ketika Perang Dunia Kedua, pemerintah tertinggi bagi sesebuah negara ialah Raja dan Presiden namun begitu kebanyakkan hanyalah ‘sekadar wayang’ atau simbol sahaja.

Sebagai contohnya, Raja British iaitu Raja George VI dianugerahkan pangkat Field Marshal, Marshal of the Royal Air Force dan Admiral of the Fleet of the Royal Navy iaitu pangkat panglima 5 bintang. Namun pangkat tersebut hanyalah simbol kerana Angkatan Tentera British bersumpah taat setia kepada raja yang merupakan pemerintah tertinggi. Sama juga macam Malaysia.

Yang Dipertuan Agong Malaysia memegang pangkat Fil Marsyal, Marsyal Tentera Udara dan Laksamana Armada sebagai simbol bahawa baginda merupakan pemerintah tertinggi dan seluruh Angkatan Tentera Malaysia akan bersumpah taat setia dibawahnya.

Tetapi lain pula dengan Amerika Syarikat. Benar, Presiden Amerika merupakan Komander Turus (Commander-in-Chief) Angkatan Tentera Amerika tetapi beliau tidak dikurniakan pangkat disebabkan oleh Perlembagaan Amerika itu sendiri.

Sama juga dengan negara Komunis, Soviet Union, Pengerusi Presidum Agung Soviet (Ketua Negara) iaitu Mikhail Kalinin tidak memegang apa-apa jawatan dalam ketenteraan Soviet. Namun begitu, Majlis Angkatan Tentera telah memilih Perdana Menteri (Premier) dan Setiausaha Agung Parti Komunis Soviet iaitu Joseph Stalin sebagai Commander-in-Chief Angkatan Tentera Soviet dan dikurniakan pangkat Marshal of the Soviet Union. Namun ikrar taat setia tentera Soviet bukanlah terhadap Stalin tetapi terhadap pemerintah dan komander yang terpilih (hmm secara teknikalnya, Stalin).

Perkara ini selalu terjadi dalam sejarah peperangan. Biasanya yang mengemudi pertempuran atas padang bukanlah pemerintah negara, raja atau presiden tetapi panglima-panglima 4 bintang dan kebawah. Pemerintah tertinggi tersebut hanya perlu ambil tahu sahaja dan jarang-jarang masuk campur urusan ketenteraan seperti Raja British dan Raja Itali.

Bagi pemerintahan kuku besi seperti Itali dan Jerman, pemerintahan ketenteraan mereka juga ‘unik’.

Pemerintah Jerman pada masa itu tidak memegang apa-apa pangkat ketenteraan namun sebagai pemimpin agung, beliau mengarahkan seluruh Angkatan Tentera Jerman bersumpah setia diatas namanya. Pemimpin Jermanjuga banyak masuk campur dalam urusan ketenteraan dan peperangan yang menjadi salah satu sebab Jerman kalah di dalam Perang Dunia Kedua.

Angkatan Tentera “Diraja” Itali pula bersumpah taat setia kepada Duli Yang Maha Mulia Raja Victor Emmanuelle III sebagai Komander Turus Angkatan Tentera. Namun, baginda hanyala figura dan simbol sahaja. Kebanyakkan tugas ketenteraan jatuh diatas bahu Benito Mussolini sebagai Duce of Fascism dan Perdana Menteri Itali serta konco-konco partinya. Uniknya Itali ketika Perang Dunia Kedua ini apabila Raja Itali dan Perdana Menteri sama-sama berkongsi pangkat yang sama iaitu panglima ENAM BINTANG, First Marshal of the Empire, lebih tinggi daripada Marshal of Italy.

Bagi Angkatan Tentera Imperial Jepun juga unik. Maharaja Jepun iaitu Hirohito dianugerahkan pangkat yang istimewa iaitu panglima enam bintang, Dai-Gensui atau Marsyal Agung. Namun Angkatan Tentera Imperial Jepun akan mengambil kata putus yang terakhir oleh baginda Maharaja Jepun sebelum melakukan sesuatu serangan besar seperti Serangan Jepun Keatas Pearl Harbor. Pangkat Fil Marsyal Imperial Jepun (Gensui) begitu jarang-jarang sekali untuk diterima dan biasanya dianugerahkan oleh super-senior komander dan kerabat diraja seperti Gensui Shunroku Hata, Gensui Count Hisaichi Terauchi.

Penggunaan Panglima 5 Bintang

Namun begitu, terdapat juga komander lima bintang yang bukan datang dari keluarga diraja atau pemerintah negara. Hanya pemerintah negara atau majlis angkatan tentera sahaja yang boleh menganugerahkan pangkat Fil Marsyal kepada mereka-mereka yang berkelayakan.

Sebagai contohnya, Erwin Rommel dianugerahkan pangkat Generalfeldmarschall diatas kejayaan beliau dalam memenangi beberapa siri pertempuran menentang British di Afrika Utara. Ketika Perang Dunia Kedua, pemimpin Jerman menganugerahkan 27 orang komander kepada pangkat lima bintang tersebut (dua daripadanya ialah Laksamana Armada atau Grossadmiral iaitu Erich Raeder dan Karl Doenitz).

British juga mempunyai beberapa orang Field Marshal, Marshal of the Royal Air Force dan Admiral of the Fleet of the Royal Navy selain daripada Raja George VI seperti Bernard Montgomery (Tentera Darat), Charles Portal (Tentera Udara) dan Andrew Cunningham (Tentera Laut). Sebelum ini, panglima 5 bintang hanya dianugerahkan jika mereka menjawat jawatan sebagai Panglima Pertahanan British (Chief of the Defense Staff) atau ketua bagi setiap servis masing-masing.

Di bawah pemerintahan Fasis Itali pimpinan Mussolini, beliau menubuhkan satu pangkat 5 bintang pertama selepas mengambil alih tampuk pemerintahan demi tujuan politik. Pemilik pertama ialah Luigi Cardona dan Armando Diaz, hero Perang Dunia Pertama yang diberikan pangkat Maresciallo d’Italia pada 1924. Ketika kemudian Mussolini menggunakan pangkat ini untuk “membeli kesetiaan” para panglima dan ahli politiknya seperti Emilio de Bono dan Rodolfo Graziani. Komander Turus Tentera Udara Diraja Itali, Italo Balbo dianugerahkan pangkat 5 bintang istimewa iaitu Maresciallo dell’Aria atau Marsyal Tentera Udara.

Tentera Perancis pula tidak pernah atau tidak sempat memiliki seorang Fil Marsyal ketika Perang Dunia Kedua. Mungkin disebabkan kekalahan pantas Perancis keatas Jerman. Namun begitu, terdapat Marshal of France yang masih hidup dan aktif tetapi bukan dibahagian ketenteraan sebaliknya di bidang politik. Philippe Petain merupakan Marshal of France yang masih hidup selepas dianugerahkan pangkat tersebut pada Perang Dunia Pertama. Beliau merupakan Timbalan Perdana Menteri dan Menteri Pertahanan di penghujung Serangan Jerman keatas Perancis 1940. Selepas Perancis tewas, beliau menjadi boneka Jerman dan menubuhkan serta menjadi Ketua Negara boneka Vichy France.

Angkatan Tentera Amerika Syarikat tidak menggunakan nama “Field Marshal” sebagai panglima lima bintang sebaliknya menggunakan General of the Army. Hal ini kerana Ketua Staf Angkatan Tentera ketika itu iaitu George Marshall dicalonkan untuk menjadi panglima 5 bintang yang pertama. Namun agak pelik jika pangkat Fil Maryal dianugerahkan kepada beliau kerana ia akan berbunyi “Field Marshal Marshall”. Oleh itu Kongres Amerika bersetuju untuk memberi nama General of the Army, General of the Airforce dan Fleet Admiral bagi membezakan panglima 4 bintang yang lain.

Pangkat-Pangkat Unik Dalam Angkatan Tentera

Di Malaysia, tiada siapa yang pernah memegang pangkat Fil Marsyal, Marsyal Udara atau Laksamana Armada melainkan Seri Paduka Baginda Yang Dipertuan Agong. Namun, hanya Yang Dipertuan Agong sahaja yang boleh menjadi Komander Turus Tertinggi dalam pemerintahan Angkatan Tentera Malaysia. Oleh itu, tidak mustahil suatu hari nanti ada Panglima Malaysia yang akan memegang pangkat lima bintang tersebut. Mungkin ketika perang besar? Atau ketika ketumbukan tentera Malaysia melepasi angka 150,000 orang?

Ketika Perang Dunia Kedua terdapat pangkat-pangkat unik yang dianugerahkan kepada panglima atau ahli politik yang tertentu.

Antara yang paling terkenal ialah Hermann Goering, Komander Turus Tentera Udara Jerman (Luftwaffe). Selepas pencapaian beliau dalam perang keatas Poland dan Perancis, pemimpin Jerman menganugerahkan pangkat 6 bintang iaitu Reichsmarschall. Goering merupakan “Orang Nombor 2 ” dan akan mewarisi tampuk pemerintahan jikalau pemimpin Jerman mati dalam Perang Dunia Kedua.

Selain itu, Itali juga mempunyai pangkat yang unik. Selepas kejatuhan Ethiopia dalam perang dengan Itali pada 1936, Benito Mussolini mencadangkan kepada parlimen (yang 90% orang Parti Fasis) untuk mewujudkan satu pangkat panglima 6 bintang setaraf dengan kejayaan Itali menjadi sebuah Empayar (Impero Italiano). Oleh hal yang demikian, parlimen bersetuju untuk menganugerahkan pangkat First Marshal of the Empire (Primo Maresciallo dell’Impero) kepada Raja Itali Victor Emanuelle III dan Duce of Italy Benito Mussolini.

China dibawah pimpinan Chiang Kai Shek dipilih secara tidak langsung sebagai panglima 6 bintang dengan pangkat Tèjí shàng jiàng atau Generalissimo pada tahun 1935. Chiang merupakan Komander Turus Tentera China ketika Ekspedisi Utara menentang pemberontak dan pembesar (Warlords) diberi penghormatan tersebut selepas berjaya membentuk sepasukan tentera Republik China yang moden seterusnya meletakkan dirinya sebagai Pemerintah Tertinggi China serta Angkatan Tenteranya.

Majlis Agung Soviet telah meminta Setiausaha Agung Joseph Stalin untuk menerima pangkat yang dipersetujui oleh ahli-ahli majlis iaitu panglima 6 bintang, Generalissimus of the Soviet Union selepas kemenangan Soviet keatas Jerman pada 1945. Namun, Stalin enggan menerimanya kerana lebih selesa dengan pangkat Marshal of the Soviet Union yang diberikan pada 1943. “Tidak ada pangkat yang lebih tinggi daripada Marshal” kata Stalin.

Sebelum Amerika bersetuju untuk menggugurkan bom atom di Hiroshima dan Nagasaki, Pemerintahan Tertinggi Tentera Amerika telah merangka pelan Operasi Downfall iaitu serangan besar-besaran terhadap tanah besar Jepun dengan kekuatan 5 juta tentera. Kongres Amerika kemudian menyarankan Douglas MacArthur dinaikkan pangkat daripada General of the Army kepada panglima 6 bintang iaitu General of the Armies. Mujur, serangan ini tidak dilakukan. Hanya 2 orang sahaja yang pernah memegang pangkat panglima 6 bintang ini iaitu Hero Amerika ketika Perang Dunia Pertama, John Pershing dan Presiden Pertama Amerika, George Washington.

Banyak buku-buku menarik menanti anda dalam halaman Shopee kami: https://shopee.com.my/thepatriotsasia

RUJUKAN:


Tlatoani: Gelaran Bagi Maharaja-Maharaja Aztec

Tlatoani merupakan individu yang menduduki puncak hierarki dalam sesebuah altepetl (negara-kota) Aztec. Dalam bahasa Nahuatl, tlatoani bermaksud ‘dia yang bercakap’. Walaupun tlatoani mempunyai beberapa hak keistimewaan berbanding individu-individu lain, beliau juga memikul tanggungjawab untuk memerintah rakyat dan mewakili suara mereka.

Walaupun setiap negara-kota Aztec mempunyai tlatoani masing-masing, sejak penubuhan Empayar Aztec pada tahun 1430 M lagi raja-raja Tenochtitlan menyandang gelaran ‘Huey Tlatoani’ yang bermaksud ‘Tlatoani Agung’ sekaligus menjawat kedudukan sebagai pemerintah tertinggi dalam empayar.

PROSES PELANTIKAN TLATOANI

Jawatan tlatoani bersifat warisan, memandangkan ia dikekalkan dalam jalur-jalur keluarga tertentu dalam setiap negara-kota Aztec. Hal ini penting kerana masyarakat Aztec mempercayai bahawa seseorang tlatoani itu dikurniakan mandat untuk memerintah hanya kerana beliau mempunyai darah yang layak.

Bagaimanapun, kedudukan ini tidaklah diwariskan secara langsung dari bapa kepada putera. Akan tetapi, ia dipilih oleh sebuah lembaga penasihat kota dan sejurus selepas calonnya dilantik, beliau dituntut untuk berkhidmat sehingga akhir hayat. Namun, lembaga penasihat ini juga mempunyai hak untuk menggugurkan gelaran tlatoani seandainya beliau didapati tidak berkebolehan untuk memerintah.

Setelah seseorang tlatoani itu ditabalkan, sebuah upacara pemahkotaan akan diadakan. Bagi huey tlatoani, upacara tersebut dilangsungkan selama beberapa tempoh dan merangkumi beberapa bahagian, di mana setiap bahagian berfungsi untuk mempersiapkan tlatoani sebelum menggalas tanggungjawabnya secara rasmi.

Bahagian pertama upacara pemahkotaan tersebut lebih bercirikan keagamaan dan melibatkan pengasingan diri sambil berpuasa dan bermuhasabah. Di samping itu, sepanjang berlangsungnya bahagian pertama ini juga huey tlatoani akan melakukan kunjungan-kunjungan hormat ke kuil suci Huitzilopochtli, membakar setanggi, dan melangsungkan upacara menumpahkan dan menadah darah raja, kononnya bagi memperoleh pengiktirafan dewa-dewa.

Bahagian ketiga upacara pemahkotaan ini pula adalah upacara ‘p3r4ng pemahkotaan’ yang direka khusus untuk menguji kegagahan huey tlatoani dalam medan tempur. Dalam upacara ini, beliau dituntut supaya turun ke medan p3r4ng bagi mendapatkan ufti dari wilayah-wilayah taklukan dan menangkap sebanyak mungkin tahanan-tahanan perang untuk dikorbankan semasa kelangsungan pesta pengesahan.

Huey tlatoani Aztec yang terunggul, iaitu Ahuitzotl, dicatatkan berjaya menangkap seramai 80 400 orang tahanan p3r4ng. Sementara itu, Tizoc pula hanya mampu menangkap 40 orang sahaja sekaligus menandakan bahawa beliau tidak layak untuk memerintah.

Keadaan ini menunjukkan betapa bakat kepimpinan khususnya di medan p3r4ng merupakan antara ciri paling penting yang menentukan kelayakan seseorang tlatoani. Bagi masyarakat Aztec, matlamat pep3r4ngan bukan sekadar untuk memperoleh ufti dan memperluaskan wilayah taklukan, akan tetapi turut bertujuan untuk mengekalkan kitaran alam semesta.

Mereka percaya bahawa manusia perlu sentiasa dikorbankan demi menenteramkan dewa-dewa sekaligus menjamin kelangsungan alam semesta. Mangsa-mangsa korban ini kebiasaannya diambil dari tahanan p3r4ng, sekaligus hal tersebut menyuntik nuansa kesucian dalam setiap pep3r4ngan mereka.

TANGGUNGJAWAB TLATOANI DAN BARISAN PEMBANTUNYA

Tlatoani juga bertanggungjawab dalam beberapa hal lain. Misalnya, dalam hal pentadbiran negara-kota, atau bagi huey tlatoani, empayar. Mereka juga berperanan sebagai pendeta tertinggi, pengutip ufti dari wilayah-wilayah taklukan, dan pelerai dalam sebarang urusan kehakiman. Tlatoani menyandang kuasa mutlak dan dianggap sebagai wakil pemerintah yang diutus oleh dewa-dewa. Namun, hal ini tidaklah menghalang tamadun Aztec untuk membentuk struktur pentadbiran yang tersusun rapi.

Misalnya, seseorang tlatoani itu dibantu oleh orang kanan yang disebut sebagai cihuacoatl (bermaksud ‘wanita ular’, walaupun hakikatnya jawatan ini lazimnya disandang oleh kaum lelaki). Cihuacoatl bertanggungjawab menguruskan hal-ehwal pentadbiran dari sehari ke sehari, sekaligus menjadikan beliau sebagai seorang individu yang berpengaruh. Apapun, tetap juga setiap tindakannya memerlukan restu dan perkenan daripada huey tlatoani.

Selain cihuacoatl, seseorang pemerintah Aztec turut dibantu oleh ‘Lembaga Empat Penasihat’ yang dianggotai oleh empat orang pembesar yang masing-masing merupakan penasihat merangkap calon pengganti tlatoani.


Falsafah Thanos

Thanos melakukan snap dan akhirnya separuh daripada populasi manusia lenyap di alam semesta. Menurut Thanos, dia ingin menyelamatkan manusia yang lagi 50% untuk hidup dengan senang-lenang. Dengan lenyapnya 50% populasi manusia, maka kuranglah limitasi terhadap sumber manusia. Sebagaimana yang kita tahu, sumber manusia itu terhad perlu dipenuhi berdasarkan keperluan dan kehendak manusia yang tidak terhad. Kata Thanos, strategi ini ialah salvation, bukan madness seperti apa yang diberitahu Gamora, anak angkat kesayangannya.

Sebenarnya, Thanos menggunakan etika utilitarianism yang bersangkut-paut dengan falsafah Jeremy Bentham dan John Stuart Mill. Bagi mereka, kebaikan ini ialah yang boleh memberi manfaat yang besar meskipun perlu korbankan sesuatu. Tidak mengapa korban (perilaku dan bermoral seperti membunuh) sesuatu yang kecil, demi sesuatu yang besar. Itulah utilitarianism.

Hal ini kontradik dengan perspektif deontology belah Captain America yang mana ini juga merupakan mazhab Immanuel Kant. Moral hanya boleh dikira bermoral sekiranya perilaku dibuat dalam kerangka memanfaatkan umum tanpa korban atau meminggirkan apa-apa. Tidak ada istilah korbankan sesuatu demi sesuatu yang lebih besar dalam mazhab falsafah ini. Kant juga berpandangan yang bukan sekadar haram untuk bunuh seseorang untuk menyelamatkan dua orang, tetapi nak menipu seorang untuk dua orang pun tak boleh!

Berbalik kepada mazhab utilitarianism tadi, jika dipetik satu pendapat daripada seorang ahli falsafah kontemporari Peter Singer, katanya yang utilitarianism sudah diperbaharui kepada perletakkan limitasi terhadapnya. ‘Pengorbanan’ yang boleh hanya pada membvnuh bayi yang mempunyai ketidakupayaan yang sangat teruk. Singer justifikasinya sebagai halal untuk membvnuh. Itulah limitasi utilitarianism ala Singer.

Mari kita lihat dari sudut ekonomi.

Thomas Malthus, seorang ahli ekonomi politik berbangsa British menyusun satu model dalam Essay on the Principle of Population yang perlu untuk digalakkan rakyat England untuk kurangkan perkahwinan ataupun lambatkan perkahwinan. Ini kerana populasi yang meningkat di England sejak tahun 1700 lebih. Ini sama seperti masalah Thanos tadi. Makin ramai orang, makin susah nak sediakan makan minum. Oleh kerana susah untuk nak sediakan makan minum, mampu membawa kepada kebuluran, kemiskinan, seterusnya penyakit dan mati. Inilah namanya scarcity.

David Weil, Profesor dan Ketua Ekonomi di Brown Universiti menyanggah model Malthus menyatakan yang solusi itu sudah berakhir dan itu bukan gaya hidup zaman ini. Ianya sudah tidak realistik untuk dipraktikkan.

Selain itu juga, Aaron Jonas Stutz, Profesor Madya dalam bidang Antopologi di Oxford College of Emory University mengatakan, “ dia (Malthus) melihat awan ribut, tetapi manusia berjaya mencari jalan melepasi kabus itu.”

Apa sebab Stutz dan Weil kata begitu? Kerana revolusi industri dan kemajuan teknologi membawa kepada peningkatan populasi manusia sehingga 7.5 billion. Malthus sibuk risau yang tanah-tanah yang ada sekarang tidak cukup untuk bertani untuk menyediakan sumber bagi manusia yang populasinya kian meningkat. Tapi, hari ini, kita sudah guna baja, mesin dan tanaman kejuruteraan untuk dapat ‘lebih banyak’ dari pertaniah tanah itu tadi. Dunia sudah berubah.

Apa kata, kalau tak boleh nak hapuskan separuh populasi manusia. Kenapa tidak kita gandakan sumber? Double the sources?

Ini pun satu hal. Tak boleh. Sebab ia merosakkan lagi planet. Realitinya, sumber kita sebenarnya cukup. Tetapi manusia kurang cerdik dalam memilih mana yang perlu, mana yang nafsu. Itu sahaja. Kalau kita gandakan lagi, dengan ketidakcerdikan manusia, lagi banyak pencemaran akan berlaku. Selain itu, banyak lagi peper4ngan akan berlaku berbanding sekarang. Peper4ngan yang ingin mengeksploitasi sumber. Kalau sumber dua kali ganda, lagi gilalah peperangan akan terjadi. Demi menguasai sumber yang banyak.

Konklusinya, pada Thanos itu menyelamatkan sebab itu prinsip yang dia pegang. Hatta, Gamora itu sendiri dibunuh olehnya sebab nak dapatkan satu Stone. Gamora itulah satu-satunya anak angkat yang amat dia sayang. Di situ, menunjukkan juga yang Thanos bukan selfish. Orang yang paling disayang pun sanggup dibunuh. Cumanya, prinsip yang diguna untuk manfaat umum itu yang salah. Moga-moga bertaubat. Eh, dah mati sebab kena pancung oleh Thor.

Artikel dikirimkan oleh Sadiq Salihoddin untuk The Patriots.

RUJUKAN:

leaky20. (2019, March). The Philosophy of Thanos. Retrieved from Steemit: https://steemit.com/philosophy/@leaky20/the-philosophy-of-thanos

Potenza, A. (2018, May 4). Thanos’ plan in Avengers: Infinity War has historical precedent, but he applies it wrong. Retrieved from The Verge: https://www.theverge.com/2018/5/4/17319992/thanos-plan-avengers-infinity-war-historical-precedent-science-malthus

Roberts, D. (2018, May 17). The irresolvable moral dilemma at the heart of Avengers: Infinity War. Retrieved from Vox: https://www.vox.com/summer-movies/2018/5/17/17343442/avengers-infinity-war-captain-america-thanos-sequel-moral-dilemma